H θέση των προϊόντων στην παχυσαρκία - ppt κατέβασμα\nH θέση των προϊόντων στην παχυσαρκία\nΔημοσίευσεCasta Constantinides Τροποποιήθηκε πριν 4 χρόνια\nΠαρουσίαση με θέμα: "H θέση των προϊόντων στην παχυσαρκία"— Μεταγράφημα παρουσίασης:\n1 H θέση των προϊόντων στην παχυσαρκία\nlight Μ. Χασαπίδου Καθηγήτρια Διαιτολογίας Τμήμα Διατροφής ΤΕΙ-Θεσσαλονίκης\n2 Την προηγούμενη δεκαετία, η τεχνολογία για την παραγωγή προϊόντων “light” εξελίχθηκε ραγδαία.\nΠολλοί άνθρωποι στις ανεπτυγμένες χώρες πιστεύουν ότι η ελεύθερη κατανάλωση αυτών των προϊόντων μπορεί να οδηγήσει στην απώλεια βάρους. Είναι όμως έτσι; Εκατόν τριάντα επτά εκατομμύρια Αμερικανοί (περίπου 3 στους 4 ενήλικες) συστηματικά καταναλώνουν προϊόντα light.\n3 Τα προϊόντα χαμηλής θερμιδικής περιεκτικότητας “light” πληθαίνουν συνεχώς και στην Ελληνική αγορά.\nΓια παράδειγμα, τα τελευταία χρόνια παρατηρείται μια στροφή των καταναλωτών προς τα γάλατα με λιγότερα λιπαρά. Σύμφωνα με πρόσφατα στοιχεία, το 16.3% των Ελλήνων καταναλώνει γάλα με χαμηλά λιπαρά, ενώ τα γιαούρτια “light” καταναλώνονται από το 30%. Στον καταναλωτή σήμερα, προσφέρεται πληθώρα τροφίμων «διαίτης», που το βασικό πλεονέκτημά τους, όπως προβάλλεται στη διαφήμιση, είναι ότι οδηγούν στην απώλεια βάρους.\n5 Σύμφωνα με τον κώδικα τροφίμων και ποτών, άρθρο 6,\nένα προϊόν ονομάζεται light ή lite ή slim ή και άλλες παρεμφερείς ονομασίες, εφόσον οι παρεχόμενες υπ’ αυτού θερμίδες είναι μειωμένες κατά 30% από το αντίστοιχο πρότυπο προϊόν της ισχύουσας νομοθεσίας. Η μείωση αυτή δεν πρέπει να οφείλεται σε μείωση των πρωτεϊνών. Οι ίδιοι χαρακτηρισμοί είναι δυνατόν να χρησιμοποιηθούν και σε προϊόντα, των οποίων το δραστικό συστατικό ή το κύριο χαρακτηριστικό συστατικό είναι μειωμένο κατά 50% τουλάχιστον από το αντίστοιχο πρότυπο της ισχύουσας νομοθεσίας. Μετά την ονομασία πώλησης, θα πρέπει να δηλωθεί σε πιο συστατικό αναφέρεται ο χαρακτηρισμός light.\n7 Στη συσκευασία των προϊόντων light,\nθα πρέπει να αναγράφονται όλες οι ενδείξεις που προβλέπονται από τις γενικές διατάξεις καθώς και οι ενδείξεις της διαθρεπτικής επισήμανσης σύμφωνα με το άρθρο 11α του κώδικα τροφίμων.\n10 Η πρώτη κατηγορία των προϊόντων light είναι τα προϊόντα χαμηλής περιεκτικότητας σε λίπος. Η κυριότερη κατηγορία τέτοιων προϊόντων είναι τα γαλακτοκομικά προϊόντα. Τα ημιαποβουτυρωμένα (1,5% λίπος) ή και τελείως αποβουτυρωμένα (0%) γάλατα και γιαούρτια, αποτελούν την πλειοψηφία των προϊόντων light που καταναλώνονται στην Ελλάδα.\n11 Τα προϊόντα με 0% λίπος συχνά ονομάζονται και προϊόντα ελεύθερα λίπους (free fat), ενώ υπάρχει και ο όρος χαμηλής περιεκτικότητας (low fat) ή μειωμένης περιεκτικότητας (reduced fat), που αναφέρεται συνήθως σε προϊόντα που περιέχουν μέχρι 25% λιγότερο λίπος.\n12 Μια δεύτερη κατηγορία προϊόντων χαμηλής περιεκτικότητας σε λίπος είναι αυτά που περιέχουν υποκατάστατα λίπους. Τα υποκατάστατα λίπους μπορεί να είναι πρωτεϊνικής ή υδατανθρακικής σύνθεσης οπότε και απορροφούνται όπως οι υδατάνθρακες και οι πρωτεΐνες, ή να είναι μη απορροφήσιμα συνθετικά λίπη.\n13 Υποκατάστατα λίπους\n14 Υποκατάστατα λίπους\n16 Τα μη απορροφήσιμα συνθετικά λίπη έχουν κατηγορηθεί ότι προκαλούν παρενέργειες.\n18 Για την αντικατάσταση της ζάχαρης στα προϊόντα light χρησιμοποιούμε ουσίες με υψηλή γλυκαντική ικανότητα. Οι πιο διαδεδομένες από τις ουσίες αυτές είναι η ασπαρτάμη, η σακχαρίνη και το ακεσουλφαμικό κάλιο.\n21 Η ασπαρτάμη που έχει πολλαπλάσια γλυκαντική ικανότητα σε σχέση με τη ζάχαρη (200 φορές πιο γλυκιά), είναι η μόνη που επειδή παρασκευάζεται από αμινοξέα έχει κάποια μικρή θερμιδική αξία. Απορροφάται σαν πρωτεΐνη και μεταβολίζεται κανονικά. Έχει εγκριθεί προς χρήση σε περισσότερες από 35 χώρες και χρησιμοποιείται σε περισσότερα από προϊόντα όπως αναψυκτικά, γλυκά, κρέμες, γαλακτοκομικά προϊόντα, κ.α. .\n22 O πληθυσμός της Ευρώπης με 375 εκκατομύρια καταναλώνει 2000 τόνους ασπαρτάμη (nutra sweet, canderel) που αποτελείται από δύο αμινιξέα (ασπαρτικό οξύ και φαινυλαλανίνη).\n23 Παρόλο που έχουν δημοσιευθεί διάφορα άρθρα κυρίως σε περιοδικά και εφημερίδες άλλα και πιο πρόσφατα στο διαδίκτυο για τους πιθανούς κινδύνους της χρήσης της ασπαρτάμης, δεν υπάρχουν επαρκή επιστημονικά δεδομένα που να τεκμηριώνουν την σχέση της ασπαρτάμης με τον καρκίνο, την απώλεια μαλλιών, την κατάθλιψη, την άνοια και τις διαταραχές συμπεριφοράς που αναφέρονται σε άρθρα κυρίως στο διαδίκτυο.\n24 Οργανισμοί και επιτροπές όπως οι Food Standards Agency, European Food Standards Authority και Food and Drug Administration μελέτησαν όλα τα πρόσφατα δεδομένα για την ασφάλεια της χρήσης της ασπαρτάμης. Η Επιστημονική Επιτροπή της Ευρώπης για την Ασφάλεια των Τροφίμων (Scientific Committee on Food) μελέτησε 500 άρθρα και reports για την ασπαρτάμη το 2002.\n25 Κατέληξαν ότι από τα βιοχημικά, κλινικά και επιδημιολογικά δεδομένα προκύπτει ότι η ημερήσια κατανάλωση 40mg/kg/ημέρα ασπαρτάμης είναι ασφαλής – εκτός των ατόμων που πάσχουν από φαινυλκετονουρία. Την άποψη αυτή αποδέχεται και η ADA (American Dietetic Association) σε πρόσφατο report (2004).\n26 Η σακχαρίνη είναι περίπου 300 φορές πιο γλυκιά από τη ζάχαρη\n27 Το ακεσουλφαμικό κάλιο είναι 200 φορές πιο γλυκό από τη ζάχαρη, δεν μεταβολίζεται όπως και η σακχαρίνη και χρησιμοποιείται σε χιλιάδες προϊόντα και σε περισσότερες από 60 χώρες. Οι γλυκαντικές αυτές ουσίες πολλές φορές χρησιμοποιούνται μαζί με άλλους υδατάνθρακες όπως πχ. Ασπαρτάμη και μαλτοδεξτρίνες στο Canderel ή σακχαρίνη με λακτόζη στο Sweet ’n’ Low.\n28 Η τελευταία κατηγορία προϊόντων light είναι τα οινοπνευματώδη ποτά στα οποία έχει αφαιρεθεί μια ποσότητα αλκοόλ ή και όλο το αλκοόλ (πχ μπύρες light).\n29 Έχει παρατηρηθεί στην Αμερική τα τελευταία 20 χρόνια μια δραματική αύξηση του ποσοστού των ατόμων που καταναλώνουν προϊόντα light από 19% το 1978 σε 76% το 1996, σε μια προσπάθεια για πιο υγιεινή διατροφή και απώλεια βάρους. Στο ίδιο χρονικό διάστημα, το ποσοστό των υπέρβαρων ατόμων (ΔΜΣ>27.8 για τους άνδρες και 27.3 για τις γυναίκες), αυξήθηκε από 25.4% σε 33.3%.\n31 Υπάρχει λοιπόν ένα παράδοξο στο φαινόμενο αυτό.\nΕφόσον οι άνθρωποι καταναλώνουν περισσότερα προϊόντα χαμηλής θερμιδικής περιεκτικότητας θα έπρεπε να υπάρχει και αντίστοιχη μείωση του ποσοστού παχυσαρκίας στον πληθυσμό. Αυτό όμως δεν συνέβη στις ΗΠΑ.\n32 Η εξήγηση του παράδοξου αυτού φαινομένου βρίσκεται στο γεγονός ότι τα άτομα που καταναλώνουν προϊόντα “light” αυξάνουν συχνά την κατανάλωση άλλων τροφίμων ή καταναλώνουν πολύ μεγαλύτερες ποσότητες των προϊόντων “light” συγκριτικά με αυτές που θα κατανάλωναν από τα αντίστοιχα μη διαιτητικά τρόφιμα. Δεν είναι σπάνιο το φαινόμενο ότι πολλοί καταναλωτές προϊόντων light πιστεύουν ότι τα προϊόντα αυτά αδυνατίζουν ανεξαρτήτως της ποσότητας που θα καταναλώσουν.\n33 Συστηματικές έρευνες έχουν δείξει ότι τα άτομα που καταναλώνουν τρόφιμα χαμηλής περιεκτικότητας σε λίπη και ζάχαρη συνεχίζουν και καταναλώνουν τις ίδιες ή και περισσότερες θερμίδες απ’ ότι πριν κάνουν αυτές τις διαιτητικές αλλαγές. Σαν αποτέλεσμα δεν επιτυγχάνουν την απώλεια βάρους, αλλά συχνά οδηγούνται και σε αύξηση βάρους.\n34 Σε έρευνα που έγινε σε καταναλωτές προϊόντων light σχετικά με τους λόγους που τα αγοράζουν, το 93% απάντησε ότι πιστεύει πως βοηθούν στην απώλεια βάρους, ενώ το 95% πιστεύει ότι περιέχουν λιγότερα λίπη, ζάχαρη και θερμίδες.\n35 Η Bellisle και οι συνεργάτες της, σε έρευνά τους σε προάστια του Παρισιού, σε 741 άτομα, παρατήρησαν ότι τα άτομα που κατανάλωναν περισσότερα προϊόντα light, ήταν τα άτομα με υψηλότερο δείκτη μάζας σώματος και κατανάλωναν τα προϊόντα αυτά κυρίως με στόχο την απώλεια βάρους.\n36 AΡΑ ΟΙ ΚΑΤΑΝΑΛΩΤΕΣ ΠΙΣΤΕΥΟΥΝ ΟΤΙ ΤΑ ΠΡΟIΟΝΤΑ LIGHT ΜΠΟΡΟΥΝ ΝΑ ΒΟΗΘΗΣΟΥΝ ΣΤΗΝ ΑΠΩΛΕΙΑ ΒΑΡΟΥΣ\n37 Η ΚΑΤΑΝΑΛΩΣΗ ΠΡΟΪΟΝΤΩΝ LIGHT\nΟΔΗΓΕΙ ΟΜΩΣ Η ΚΑΤΑΝΑΛΩΣΗ ΠΡΟΪΟΝΤΩΝ LIGHT ΣΤΗΝ ΑΠΩΛΕΙΑ ΒΑΡΟΥΣ; ?\n38 Θεωρητικά, ΝΑΙ !\n39 Στις περισσότερες μελέτες παρέμβασης σε άτομα με κανονικό βάρος ή σε παχύσαρκους, παρατηρήθηκε ότι η κατανάλωση προϊόντων χαμηλής περιεκτικότητας σε λίπος, μπορεί να μειώσει την ολική πρόσληψη λίπους. Οι ερευνητές έχουν υπολογίσει ότι με τη χρήση προϊόντων χαμηλής περιεκτικότητας σε λίπη, το ποσοστό της ενέργειας που προέρχεται από λίπη, μπορεί να μειωθεί από 36 σε 31%. Σε έρευνα σε παχύσαρκους, αντικαταστάθηκαν 60g λίπους με olestra. Η αλλαγή αυτή, μείωσε την πρόσληψη ενέργειας από 43 σε 29%.\n40 Ο Westerterp και οι συνεργάτες του μελέτησαν τις αλλαγές στη σύνθεση του σώματος σε 100 άνδρες και 108 γυναίκες, σε σχέση με την συνηθισμένη τους δίαιτα και μετά από διαιτητική παρέμβαση 6 μηνών με προϊόντα χαμηλής περιεκτικότητας σε λίπος. Η μείωση στο σωματικό λίπος παρατηρήθηκε μόνο σε άτομα που η μείωση του διαιτητικού λίπους με τη χρήση προϊόντων light, συμβάδιζε με τη μείωση των θερμίδων.\n41 Ο Gatenby και οι συνεργάτες του μελέτησαν τις διατροφικές επιπτώσεις της πρόσληψης τροφίμων χαμηλής περιεκτικότητας σε λίπη και χαμηλής περιεκτικότητας σε ζάχαρη, σε γυναίκες κανονικού βάρους, για 10 εβδομάδες. Οι γυναίκες χωρίστηκαν σε 3 ομάδες. Η πρώτη ήταν η ομάδα που κατανάλωνε ελεύθερα τρόφιμα χαμηλής περιεκτικότητας σε λίπη, η δεύτερη κατανάλωνε τρόφιμα χαμηλής περιεκτικότητας σε ζάχαρη και η τρίτη ήταν η ομάδα αναφοράς.\n42 Η έρευνα έδειξε ότι η ομάδα που κατανάλωνε τρόφιμα χαμηλής περιεκτικότητας σε λίπη μείωσε την ολική πρόσληψη λιπών και η ομάδα που κατανάλωνε τρόφιμα χαμηλής περιεκτικότητας σε ζάχαρη, μείωσε την ζάχαρη αλλά όχι την ολική πρόσληψη υδατανθράκων. Και στις δύο πειραματικές ομάδες δεν παρατηρήθηκε διαφορά στην ενεργειακή πρόσληψη αλλά και στο σωματικό βάρος.\n43 Τα αποτελέσματα της έρευνας αυτής αλλά και των άλλων παρόμοιων ερευνών δείχνουν ότι μια συγκεκριμένη διαιτητική παρέμβαση με τρόφιμα χαμηλής περιεκτικότητας σε κάποιο θρεπτικό συστατικό, μπορεί να επηρεάσει την πρόσληψη των μακροθρεπτικών συστατικών της δίαιτας, αλλά έχει μικρή ή καθόλου επίδραση στην ενεργειακή πρόσληψη και το σωματικό βάρος.\n44 Σε άρθρο του με τίτλο “Too much of a good thing”, ο καθηγητής Allred του πανεπιστημίου του Ohio, τονίζει ότι τα τελευταία χρόνια, ιδιαίτερα στην Αμερική, δόθηκε πολύ μεγάλη έμφαση στη μείωση της κατανάλωσης λιπών με αποτέλεσμα την αύξηση της κατανάλωσης προϊόντων light. Ας μην ξεχνάμε εξάλλου, ότι ορισμένα τρόφιμα όπως μπισκότα, σοκολάτες μπορεί να έχουν χαμηλή περιεκτικότητα σε λίπη ή ζάχαρη αλλά όχι πάντα σε θερμίδες.\n45 Παρόλα αυτά, οι ειδικοί τονίζουν ότι τα προϊόντα light να παίξουν σημαντικό ρόλο στην καταπολέμηση της παχυσαρκίας και την πρόληψη των ασθενειών εφόσον καταναλώνονται σωστά. μπορούν\n46 Σημαντικό ρόλο παίζει η ενημέρωση και η σωστή επισήμανση των τροφίμων\n47 Για να μπορέσουν να χρησιμοποιηθούν σωστά τα προϊόντα light στην καταπολέμηση της παχυσαρκίας θα πρέπει: Να επιλέγονται προϊόντα που εκτός από χαμηλή περιεκτικότητα σε λίπη ή ζάχαρη είναι και μειωμένης θερμιδικής περιεκτικότητας. Να καταναλώνονται σε ίσες και όχι μεγαλύτερες ποσότητες από ότι τα αντίστοιχα πλήρους περιεκτικότητας τρόφιμα. Να μην αυξάνεται η κατανάλωση άλλων τροφίμων σαν αποτέλεσμα της χρήσης προϊόντων light. Να συμπεριλαμβάνονται σε μια πλήρη θρεπτικά ισοζυγισμένη μακροχρόνια δίαιτα.\n48 Συμπερασματικά, τα προϊόντα που είναι χαμηλής περιεκτικότητας σε θερμίδες, λίπη ή και απλά σάκχαρα μπορούν να παίξουν σημαντικό ρόλο στην καταπολέμηση της παχυσαρκίας μόνο εφόσον οι καταναλωτές είναι ενημερωμένοι για την ακριβή σύνθεση των προϊόντων αυτών και δεν παραπληροφορούνται και εφόσον τα προϊόντα αυτά καταναλώνονται στα πλαίσια μιας σωστής, εξατομικευμένης υποθερμιδικής δίαιτας.\n49 Βιβλιογραφία European Commission Health and Consumer Protection Directorate-General, Scientific Committee on Food. Opinion of the scientific committee on food: update on the safety of aspartame. SCF 10 Dec htpp:// europa.eu.int (17/5/2004) Heini AF and Wensier RL Divergent trends in obesity and fat intake patters: The American Paradox, American Journal of Medicine 102, , 1997 Mc Coll KA The sugar-fat seesaw. Nut. Bull 13, , 1988 American Dietetic Association (2005) Position of the American Dietetic Association οn Fat Replacers. Journal of the American Dietetic Association 105(2) American Dietetic Association (2004) Position of the American Dietetic Association: Use of Nutritive and non Nutritive Sweeteners, Journal of the American Dietetic Association 104(2) Federal Trade Commission press release, Nov 9, 2004: FTC Launches “Big Fat lie”, Initiative Targeting Bogus Weight-Loss claims\nΚατέβασμα ppt "H θέση των προϊόντων στην παχυσαρκία"


ΔΕΝ ΕΙΣΑΙ ΜΟΝΟΣ!: Οκτωβρίου 2013\nΑναρτήθηκε από Κατερίνα στις 2:03 μ.μ. 2 σχόλια:\nΔιάβασα μία απάντηση που δώσατε σε μία γυναίκα με τίτλο "ο μπαμπάς αποκτά κι άλλο παιδί". Ζω σε μία παρόμοια κατάσταση αλλά από την άλλη πλευρά. Εγώ είμαι η "μητριά" και θα ήθελα τη συμβουλή σας.\nΠροσπαθώ να του συμπαρασταθώ και να είμαι δίπλα του γι' αυτό και σας γράφω. Με τον μικρό έχω μιλήσει πολλές φορές στο τηλέφωνο (όταν είναι με τον πατέρα του) και έχουμε βγει μια φορά οι 3 μας (μπαμπάς, μικρός και εγώ). Περάσαμε πολύ ωραία και ήρθαμε πολύ κοντά με τον μικρούλη σε σημείο που με αγκάλιαζε και δε με άφηνε να φύγω. Τα ερωτήματά μας είναι ποιο πρέπει να ανακοινωθεί πρώτα από τον πατέρα του; Ότι ο μπαμπάς έχει μία άλλη σύντροφο, δηλαδή εμένα, ή ότι υπάρχει ήδη ένα αδελφάκι; Με ποιον τρόπο να γίνει η ανακοίνωση; Δεν έχει έρθει καν σπίτι μας να δει το χώρο που θα μένει μαζί μας τα Σαββατοκύριακα που θα τον παίρνει ο μπαμπάς (όπως ορίζει το δικαστήριο).\nΔυστυχώς δεν έχουμε τη βοήθεια της μητέρας, μάλλον το αντίθετο, οπότε φοβάμαι ότι συνεχώς θα δηλητηριάζει το παιδί και θα το στρέφει εναντίον μας. Η μητέρα του δεν του έχει πει καν ότι οι γονείς του έχουν χωρίσει, ο πατέρας του όμως το έχει κάνει αλλά αν δεν γίνει και από τους δύο θεωρώ ότι είναι ελλιπές. Εμείς έχουμε και οι δύο πολλή αγάπη και για τα δύο παιδιά, και το δικό μας αλλά και το παιδί του συντρόφου μου, που νιώθω πολύ ζεστά και τρυφερά μαζί του και θέλω το καλύτερο γι' αυτόν για να μην τραυματιστεί περισσότερο η ψυχούλα του. Τι να κάνουμε, βοηθήστε μας!\nΑναρτήθηκε από Κατερίνα στις 12:01 μ.μ. 4 σχόλια:\nΕιμαι μια νεα εργαζομενη, χωρισμενη προ διετιας, μητερα 2 παιδιων, 8 και 6 ετων.Πριν απο δυο χρονια εγκατελειψα τη συζυγικη στεγη. Ο πιο σημαντικος λογος ηταν η βια σε λεκτικο, συναισθηματικο και 2 φορες σε σωματικο επιπεδο. Δεν μετανιωνω καθολου για την επιλογη μου. Οταν μια μανα δεν ειναι καλα πως μπορει να μεγαλωσει τα παιδια της σωστα?\nΜετακομισα στο σπιτι μου στον τοπο της καταγωγης μου. Μια μικρη επαρχιακη κομωπολη με τα υπερ και τα κατα της. Οι γονεις μου μενουν στο κατω διαμερισμα απο το δικο μου. Εδω και περιπου οχτω μηνες με απασχολει εντονα η ρουτινα και η μονοτονια στην προσωπικη μου ζωη.\nΗ καθημερινοτητα μου περιλαμβανει δουλεια τα πρωινα και απο το μεσημερι και μετα τρεξιμο με τις υποχρωσεις των παιδιων.\nΠηγαινω μια φορα την εβδομαδα σε σχολη χορου και μια αλλη μερα σε σχολη μουσικης. Το θεμα μου ομως ειναι οτι εχουν αρχισει οι αναγκες που εχω σαν νεα γυναικα να με πιεζουν. Θελω πλεον να ζησω και να βιωσω ολα αυτα δεν βιωσα σε προσωπικο επιπεδο. Τη χαρα της συντροφικοτητας κυριως. Οι φιλες μου εδω ειναι παντρεμενες.\nΔεν ξερω τι να κανω για να αλλαξει αυτη η κατασταση. Εχω αρχισει και κουραζομαι κυριως ψυχολογικα. Καλη και πολυ βοηθητικη η θετικη σκεψη. Ομως πως μπορω να ικανοποιησω ολες αυτες τις αναγκες που εχω?\nΑρχικά σε συγχαίρω για την απόφασή σου να τελειώσεις εγκαίρως ένα γάμο στον οποίο υπήρχε κακοποίηση και για τη συνειδητότητα με την οποία παίρνεις τις αποφάσεις σου. Επίσης, φαίνεσαι ισορροπημένο άτομο και με θετική σκέψη και αυτό μετρά σε όλους τους τομείς της ζωής.\nΠραγματικά, η ζωή σε μια επαρχιακή κωμόπολη στο σπίτι πάνω από τους γονείς προσφέρει ηρεμία και συμπαράσταση, αλλά περιορίζει πολύ τη ζωή μιας νέας γυναίκας. Φαίνεται πως διαχειρίζεσαι καλά την κοινωνική σου ζωή και τα ενδιαφέροντά σου, αλλά οι αντικειμενικές συνθήκες δεν σου παρέχουν την πιθανότητα να έχεις κοινωνικές επαφές με ελεύθερους άντρες της ηλικίας σου, με τους οποίους υπάρχει η δυνατότητα φλερτ και σχέσεων κάθε είδους.\nΔυστυχώς, όταν οι αντικειμενικές συνθήκες δεν το επιτρέπουν, λίγα πράγματα μπορώ να σε συμβουλεύσω: Πρώτα-πρώτα βεβαιώσου πως αξιοποιείς όποιες ευκαιρίες υπάρχουν στον τόπο σου. Σίγουρα υπάρχουν νέα ελεύθερα και όχι ντόπια άτομα που εργάζονται εκεί. Θα μπορούσες να κάνεις νέες φίλες που θα σε εντάξουν στις δικές τους παρέες, αντί να επιμένεις στις παλιές σου φίλες που τώρα είναι παντρεμένες. Αξιοποιείς τις ευκαιρίες κοινωνικοποίησης που σου προσφέρει ο επαγγελματικός σου κύκλος;\nΕπίσης θα πρέπει να αποβάλεις πιθανές αναστολές που μπορεί να έχεις σχετικά με τους τρόπους γνωριμιών. Το διαδίκτυο, αν χρησιμοποιηθεί με σοβαρότητα και σύνεση, μπορεί να σου δώσει κάποιες ευκαιρίες. Επίσης, καλό είναι να αναζητήσεις παλιούς φίλους και φίλες από τον τόπο των σπουδών σου ή τον τόπο που έμενες ως παντρεμένη. Θα μπορούσες πότε-πότε να κάνεις ένα ταξιδάκι να τους επισκεφτείς, διευρύνοντας έτσι τον κύκλο σου με άτομα από τις παρέες τους.\nΔίνεις στον εαυτό σου την ευκαιρία να «αποδράσεις» ένα Σαββατοκύριακο, όπου τα παιδιά μπορούν να μείνουν στους γονείς σου ή όταν πηγαίνουν στον πατέρα τους; Τις διακοπές σου πώς τις περνάς; Θα μπορούσες να επιλέξεις διακοπές με γκρουπ ή εναλλακτικές διακοπές πχ σε συνδυασμό με κάποια σεμινάρια, όπου θα γνωρίσεις καινούργια άτομα.\nΑν κάποια συγγενής ή φίλη σου προτείνει μια γνωριμία, είναι καλό να μην είσαι αρνητική και να δοκιμάσεις.\nΑναρτήθηκε από Κατερίνα στις 5:32 μ.μ. 7 σχόλια:\nΕίμαι 37 χρονών και έχω ένα παιδάκι από το γάμο μου 9 1/2 ετών. Με τον πρώην άντρα μου γνωρίστηκα όταν ήμουν 19 χρονών. Έζησα τον απόλυτο έρωτα μέχρι που γεννήθηκε ο μικρούλης, μετά άλλαξαν τα πράγματα ώσπου χωρίσαμε με άσχημο τρόπο. Τώρα μετά από 6 χρόνια διαζυγίου έχουμε πολύ καλές σχέσεις μεγαλώνουμε μαζί το παιδί.\nΠριν 6 μήνες έκανα μια σχέση με έναν μεγαλύτερο άντρα, που παει καλά... μέχρι που ο πρώην σύζυγος μου άρχισε να μου πετάει υπονοούμενα ότι με θέλει (ερωτικά μόνο). Δε θέλει να ξαναείμαστε μαζί λέει λόγω του παιδιού, φοβάται ότι αν ξαναείμαστε μαζί και δεν πάει καλά, το παιδί θα γίνει χάλια ψυχολογικά.\nΗ αλήθεια είναι ότι κάθε φορά που τον βλέπω αναστατώνομαι… αλλά ο άλλος άνθρωπος μου προσφέρει ασφάλεια.\nΜε τον πρώην σύζυγο είναι προφανές πως υπάρχει ακόμη αμοιβαία ερωτική έλξη. Για να είναι όμως δυο άνθρωποι σύντροφοι ζωής δεν αρκεί μόνο αυτό, όπως αποδείχτηκε και από την εμπειρία του γάμου σας. Ιδεολογικά συμφωνείτε; Συναισθήματα αγάπης υπάρχουν;\nΣυνήθως όταν ένα ζευγάρι κάνει προσπάθεια επανασύνδεσης μικρό διάστημα μετά το χωρισμό, αυτό γίνεται για συναισθηματικούς λόγους ή από νοσταλγία ή από συνήθεια. Όμως τα άτομα δεν έχουν αλλάξει ιδεολογία και συνήθειες, έτσι κατά κανόνα επέρχεται ξανά χωρισμός για τους λόγους που ίσχυαν και την πρώτη φορά. Στη δική σας όμως περίπτωση έχουν περάσει 6 χρόνια και έχετε καταλήξει να συνεργάζεστε καλά, πράγμα που σημαίνει πως είναι πιθανό η ιδεολογία και οι συνήθειές σας να έχουν αλλάξει προς κοινή κατεύθυνση.\nΔεν θα είχα λοιπόν πρόβλημα ένα πρώην ζευγάρι να κάνει δεύτερη προσπάθεια σε μια πιο ώριμη ηλικία. Βλέπω όμως πως οι επιθυμίες σας για το είδος της σχέσης είναι διαφορετικές: Εκείνος θέλει μόνο ερωτικές συνευρέσεις ενώ εσύ σταθερή σχέση με ασφάλεια. Εκεί βρίσκεται και το πρόβλημα. Θεωρώ πιθανό ο πρώην σύζυγος να έχει ζηλέψει τη νέα σου σχέση και να θέλει να επιβεβαιωθεί δημιουργώντας ερωτικές σχέσεις μαζί σου, με δεδομένο πως του αρέσεις ερωτικά. Το επιχείρημά του πως αν η σχέση γίνει σταθερή μπορεί να ξαναχωρίσετε και να πληγωθεί το παιδί δεν ευσταθεί. Προφανώς εκείνος το έχει σκοπό να ξαναχωρίσετε μετά από κάποιο διάστημα ερωτικών συνευρέσεων και βρίσκει αυτή τη δικαιολογία.\nΟπότε, αφού το είδος της σχέσης είναι δεδομένο από μεριάς του ενώ εσύ θέλεις κάτι άλλο, δεν σε συμβουλεύω να δεχτείς. Επιπλέον, θα πρέπει να επανεξετάσεις τι νιώθεις για το νέο σου σύντροφο και τι σου προσφέρει. Αν είναι μόνο η ασφάλεια, δεν σημαίνει και πολλά πράγματα… Δεν υπάρχει ιδεολογική συμφωνία, συναισθήματα και ερωτική έλξη; Αν υπάρχουν, πώς αναστατώνεσαι από τον πρώην;\nΕπιπλέον, το παιδί σου θα είναι καλά εκεί που θα νιώθεις εσύ καλά.\nΠιστεύω πως μερικές επισκέψεις σε ψυχολόγο θα σε βοηθήσουν να ξεκαθαρίσεις.\nΑναρτήθηκε από Κατερίνα στις 1:36 μ.μ. 3 σχόλια:\nΗ φίλη που μας έστειλε το μήνυμα το βρίσκει αναγνωρίσιμο γι αυτό το αφαίρεσα...\nΝα φύγεις τρέχοντας!\nΔεν θα συζητήσω άλλο τις σχέσεις με τους παντρεμένους, γιατί βρίσκουν και κάνουν... Τα έχουμε πει πολλές φορές σε προηγούμενες αναρτήσεις: Δεν του πέφτει καθόλου άσχημα του φίλου σου να έχει τόσα χρόνια μια γυναίκα που να τον περιμένει τηρώντας τους αυστηρούς του όρους, και μια συνοδό στα ταξίδια του, ενώ η οικογένειά του παραμένει άθικτη. Για κοίταξε τα πράγματα απ’ έξω και δες σε τι κατάσταση έχεις φέρει τον εαυτό σου.\nΤο πρόβλημα είναι καθαρά δικό σου. Πρέπει να δεις ποιες ελλείψεις προσωπικότητας, ανασφάλειες και απωθημένα έχεις (δήθεν) καλύψει με τη σχέση αυτή και γιατί έχεις εξαρτηθεί. Η χαμηλή αυτοεκτίμηση είναι φανερή, όπως και η εξαρτητική προσωπικότητα. Δεν είναι σύμπτωση που και στο γάμο σου και σ’ αυτή τη σχέση είσαι θύμα. Επίσης, το ότι έχεις περιττά κιλά σημαίνει πως βρίσκεις καταφύγιο στο φαγητό και αυτό δεν είναι καθόλου υγιές.\nΠώς είναι η υπόλοιπη ζωή σου; Σε ενδιαφέρει η δουλειά σου; Τα παιδιά σου; Έχεις φίλους, ενδιαφέροντα; Πρέπει να αναπτύξεις άλλες πλευρές της ζωής σου. Σου χρειάζεται άμεσα μια διαδικασία προσωπικής ανάπτυξης με ψυχολόγο για να βρεις τον εαυτό σου. Και είμαι σίγουρη πως όταν αρχίσει να γίνεται αυτό δεν θα παραμείνεις στιγμή στη σχέση αυτή που σε υποβιβάζει.\nΑναρτήθηκε από Κατερίνα στις 10:38 π.μ. 2 σχόλια:\nΕιμαι σε σχεση με ενα παιδι εδω και 4 μηνες ο οποιος με "κυνηγούσε" περισσοτερο απο ενα χρονο, αλλα δεν ημουνα ετοιμη για σχεση πριν. Όταν αισθανθηκα ετοιμη αποφασισαμε να δοκιμασουμε. Καθε φορα που νιωθει οτι δενομαι μαζι του περισσοτερο μου υπενθυμιζει οτι δεν υπαρχει μελλον αναμεσα μας αλλα παρολα αυτα θελει να ειμαστε μαζι και με εχει προτεραιοτητα στη ζωη του.\nΜε σεβεται και μου φερεται τελεια, αλλα μου ξεκαθαριζει οτι θα αργησει πολυ να σκεφτει για κατι σοβαροτερο στη ζωη του, και μου το λεει για να μην εχω ελπιδες και να μην χασω τα χρονια μου.\nΗ ερωτηση μου προς ολες τις γυναικες ειναι η εξης: Όταν ενας αντρας λεει οτι δεν ειναι η δεν θα ειναι ετοιμος για κατι σοβαρο, εχει να κανει με τον ιδιο η με την γυναικα?\nΕχω δει περιπτωσεις να χωριζουν αντρες σχεσεις 4-5 χρονων επειδη δεν ειναι ετοιμοι για το επομενο βημα, αλλα με την επομενη να παντρευονται πανω στο χρονο σχεσης τους.\nΜηπως εχει να κανει με εμας τις γυναικες οταν λενε οτι δεν νιωθουν ετοιμοι?\nΚαι επισης, οταν περνας ομορφα με καποιον, δεν εχεις κανενα παραπονο, και σε σεβεται αλλα σου αποκλειει την πιθανοτητα να παει καπου σοβαρα, τι κανεις? Περιμενεις με την ελπιδα οτι ισως αλλαξει γνωμη, η φευγεις?\nΔεν μπορώ να απαντήσω με γενικό κανόνα. Υπάρχουν άνθρωποι που είναι αποφασισμένοι γι αυτό που θέλουν και το τηρούν. Υπάρχουν άλλοι που στην πορεία αλλάζουν και συχνά αφορμή για την αλλαγή αυτή είναι ο κατάλληλος άνθρωπος. Άρα θα συμβούλευα τις κοπέλες, αν ο άντρας δηλώσει πως δεν είναι έτοιμος για κάτι σοβαρότερο, να μείνουν στη δήλωση αυτή και να μην ελπίζουν να τον αλλάξουν. Αν αυτό συμβεί θα είναι ένα απρόσμενο δώρο, αλλά αυτό δεν θα είναι αποτέλεσμα καμιάς πίεσης. Άρα, οι περιπτώσεις είναι:\n· Δηλώνει πως δεν είναι έτοιμος, εσύ δεν βιάζεσαι για αποκατάσταση και περνάς καλά; Μείνε! Γιατί να μην απολαύσεις μια ωραία σχέση όσο κρατήσει;\n· Δηλώνει πως δεν είναι έτοιμος, εσύ περνάς μεν καλά αλλά θέλεις οπωσδήποτε την πιθανότητα αποκατάστασης και μάλιστα άμεσα; Φύγε! Αν μείνεις, μην κατηγορήσεις μετά κανέναν που «έχασες το χρόνο σου». Αν και πάντα απορώ γιατί οι γυναίκες να έχουν «ημερομηνία λήξης»…\n· Δηλώνει πως δεν είναι έτοιμος και μάλιστα δεν περνάς και καλά μαζί του; Φύγε τρέχοντας!\n· Δηλώνει πως δεν είναι έτοιμος, εσύ περνάς καλά και μένεις προσπαθώντας και ελπίζοντας; Κακώς! Δεν θα αλλάξει τις απόψεις του με πίεση και φέρνεις το αντίθετο αποτέλεσμα. Μπορείς βέβαια να διατηρήσεις τις ελπίδες σου, αλλά μη βασιστείς σ’ αυτές, ούτε να ζητήσεις ευθύνες αν δεν πραγματοποιηθούν οι προσδοκίες σου. Δεν σου υποσχέθηκε τίποτα…\n· Δηλώνει πως δεν είναι έτοιμος αλλά ο πραγματικός λόγος είναι πως εσύ δεν τον εμπνέεις αρκετά για κάτι σοβαρότερο. Δεν μπορείς να κάνεις κάτι γι αυτό. Μένεις όσο περνάς καλά. Και οι σχέσεις χωρίς συνέχεια μπορούν να είναι όμορφες για κάποιο διάστημα. Πιθανώς μετά από σένα θα αλλάξει ή θα βρει κάποια που θα τον εμπνεύσει για κάτι σοβαρότερο. Το ότι δε υπήρξε συνέχεια μαζί σου δεν σημαίνει πως εσύ είσαι «ελαττωματική» ή η άλλη είναι «καλύτερη». Δεν εμπνέουμε όλοι όλους για σχέσεις ζωής. Προφανώς ο συγκεκριμένος δεν ήταν ο κατάλληλος για σένα για κάτι τέτοιο, ήταν για κάποια άλλη όπως κι εσύ θα είσαι για κάποιον άλλον. Τα πάντα είναι θέμα timing και matching.\n· Δηλώνει πως δεν είναι έτοιμος αλλά με τον καιρό αλλάζει, χωρίς δική σου πίεση, και δηλώνει έτοιμος. Αυτό δεν αποκλείεται, αλλά είναι σπάνιο. Καλύτερα να αγοράσεις λαχείο!\nΑναρτήθηκε από Κατερίνα στις 10:12 π.μ. 3 σχόλια:\nΝιώθαμε αμοιβαία έλξη και κάποια στιγμή ξεκίνησε έντονο φλερτ. Σημειωτέον ότι εκείνος, σε αντίθεση με εμένα, είχε έλεγχο από το σπίτι και γενικά πολλές υποχρεώσεις. Με παρότρυνε να έχουμε μια περιπέτεια. Οι αναστολές μου ήταν μεγάλες.\nΗ σύζυγος υποψιαζόταν και έκανε σκηνές. Τότε αυτός άλλαζε, γινόταν απότομος, απόμακρος. Αλλιώς ήταν ένα όνειρο. Γενικά ζούσαμε πολλά σκαμπανεβάσματα. Όποτε ήταν καλά και μπορούσε, όλα κυλούσαν όμορφα, διαφορετικά η κατάσταση ήταν άσχημη.\nΤελικά κάναμε σεξ 2 φορές και ήταν υπέροχα. Αλλά μετά από την κάθε φορά άλλαζε η συμπεριφορά του και απομακρυνόταν.\nΠέρασε από την τελευταία φορά 1 μήνας. Έχει αλλάξει πολύ. Πιστεύω ότι μάλλον ζορίζεται πολύ να μην εκδηλωθεί. Εκτός κ αν του πέρασε με τη δεύτερη φορά…. Υπάρχει και η περίπτωση να έχει πρόβλημα με το σπίτι.\nΓενικά με μπερδεύει πολύ. Να έγιναν όλα για να κοιμηθούμε 1-2 φορές μαζί και στα πεταχτά; Η δική του απάντηση "οχι". Έχει αλλάξει πολύ. Δεν έχει απαντήσει σε διευκρινιστικά ερωτηματικά μηνύματά μου 10 μέρες τώρα. Φυσικά γνώριζα εξ αρχής ότι δεν υπάρχει μέλλον γι' αυτή την ιστορία. Αλλά γιατί να φέρεται έτσι χωρίς εξήγηση, χωρίς μια κουβέντα; Τώρα φέρομαι ανάλογα με αυτόν.\nΔεν ξέρω πώς εγώ να ενεργήσω. Να τον αφήσω κ όταν και αν του ξαναέρθει; Να κάνω κάποια κίνηση να δω αντίδραση; Ή να το αφήσω;\nΠολλές φορές έφτασα στο σημείο να υποτιμηθώ και να χάσω την αξιοπρέπειά μου. Ο σύζυγός μου άψογος απέναντί μου με μικρές μάλλον υπόνοιες ότι κάτι δεν πάει καλά με έμενα-όχι όμως συγκεκριμένα-αφού πολλές φορές δεν είχα όρεξη να βρεθώ μαζί του, με διάφορες δικαιολογίες.\nΈκανα μια περίληψη από το μακροσκελές μήνυμά σου (που δείχνει την έκταση που έχει πάρει στη ζωή σου αυτή η ιστορία). Τα πράγματα είναι απλά:\nΟ κύριος έχει βαρεθεί τη σύζυγό του και πολύ ήθελε να ξεφύγει λίγο και να ξανανιώσει ελεύθερα και ερωτικά με μια γυναίκα που του αρέσει. Αυτό δεν σημαίνει πως είχε στόχο να χαλάσει το γάμο του, ούτε να δημιουργήσει προβλήματα στη ζωή του. Όπως τα περισσότερα άτομα που κάνουν εξωσυζυγικές σχέσεις, αυτό που θα επιθυμούσε είναι να έχει εσένα για να περνά καλά πότε-πότε ενώ ταυτόχρονα η οικογένειά του να παραμείνει άθικτη.\nΤην πολύ απλή αυτή και «βολική» επιθυμία οι περισσότεροι δεν την παραδέχονται ούτε στον ίδιο τους τον εαυτό, επειδή συγκρούεται με τα στερεότυπά τους και επιπλέον εμπεριέχει κοινωνικούς «κινδύνους». Την επενδύουν με έρωτα, τύψεις, ενοχές και φόβους.\nΟ κύριος ελκύεται από σένα ερωτικά, αλλά τίποτα παραπάνω δεν συμβαίνει. Όταν εκτονώνει την ερωτική του επιθυμία, τότε σκέφτεται τα προβλήματα που μπορούν να δημιουργηθούν στη ζωή του και απομακρύνεται. Όταν περάσει λίγος χρόνος και η ερωτική επιθυμία ξαναφουντώσει, τα προβλήματα ξεπερνιούνται αλλά μόνο για λίγες ώρες.\nΕίναι πιθανό κάποια στιγμή να επανέλθει για μια ερωτική συνεύρεση και μετά πάλι να απομακρυνθεί. Είναι επίσης πιθανό να έγιναν πιο έντονες οι υποψίες της συζύγου και να αποφάσισε να διακόψει μαζί σου, τουλάχιστον για κάποιο διάστημα. Δεν αποκλείω και το να του πέρασε το πάθος μαζί σου, αφού το ικανοποίησε. Το «όχι» του δεν μου λέει τίποτα. Σε τέτοια περίπτωση περίμενες να σου πει την αλήθεια;\nΜη αναλώνεσαι να καταλάβεις τη διφορούμενη συμπεριφορά του. Το θέμα είναι τι θέλεις εσύ από τη σχέση αυτή. Έχεις ελπίδες να χωρίσετε και οι δυο και μετά να είστε μαζί; Ξέχασέ το! Έχεις ελπίδες να έχετε μια κανονική εξωσυζυγική σχέση; Πάλι ξέχασέ το! Δεν φαίνεται διαθέσιμος για κάτι τέτοιο. Το πολύ που μπορείς να περιμένεις είναι να ξεσπά ένα ερωτικό ενδιαφέρον από μέρους του πότε-πότε, να περνάτε μια φορά καλά κι ύστερα… ούτε γάτα ούτε ζημιά. Αν αρκείσαι σε κάτι τέτοιο, μην πιέζεις, άφησέ του πρωτοβουλία και κάποια στιγμή μπορεί να επανέλθει. Αν πάλι αποφάσισε να διακόψει τελείως μαζί σου, ό,τι κι αν κάνεις δεν θα τον επαναφέρεις ή θα τον επαναφέρεις για 1-2 φορές. Πάντως η συμβουλή μου είναι να του αφήσεις την πρωτοβουλία (με δεδομένο ότι φαίνεται πως τον θέλεις).\nΚι έρχομαι τώρα στο σπουδαιότερο: Για να νιώθεις τέτοια έλξη για έναν άλλον και όχι για τον «άψογο» σύζυγό σου, θα πρέπει να επανεξετάσεις το γάμο σου και να δεις τι λείπει από αυτόν και αν επιδιορθώνεται. Αν θεωρείς το γάμο σου συμβιβασμό, είναι κρίμα γιατί είσαι πολύ νέα. Κάτι πρέπει να κάνεις γι αυτό!\nΑναρτήθηκε από Κατερίνα στις 8:55 π.μ. 1 σχόλιο:\nΕίμαι 22 ετών και εδώ και χρόνια βασανίζομαι από ιδεοληπτική διαταραχή (έχω διαγνωσθεί). Μεγάλωσα σε μια οικογένεια πολύτεκνη με σχιζοφρενή πατέρα και καταπιεστική μητέρα. Άσχημα παιδικά χρόνια. Πλέον αντιμετωπίζω πολλά προβλήματα τα οποία προσπαθώ να λύσω μόνη μου. Οι ιδεοληψίες μου είναι κυρίως σεξουαλικού περιεχομένου και κάποιες φορές έχω και εμμονή με την αλήθεια. Επίσης και οι κρίσεις πανικού είναι στο πρόγραμμα.\nΤο θέμα που με ταλαιπωρεί τελευταία είναι πως οι ιδεοληψίες μου βρήκαν να κάνουν με τη σχέση μου. Εκεί που όλα ήταν καλά ξαφνικά μια μέρα σκέφτηκα ότι πρέπει να χωρίσω, ότι δεν θέλω πια το αγόρι μου, ότι τον βαρέθηκα και διάφορα τέτοια. Βασανίζομαι γιατί τον αγαπάω και είμαστε πολύ καλά μαζί. Δεν θέλω να σκέφτομαι τέτοια. Έχω ένα κόμπο στο στομάχι όλη μέρα. Το μυαλό μου προσπαθεί να με πείσει πως δεν τον θέλω πια. Αν συνέβαινε όντως κάτι τέτοιο θα χώριζα και αυτό θα ήταν όλο. Τώρα όμως βασανίζομαι. Διάβασα στο ίντερνετ για την relationship ocd. Είναι κάτι αυτό που θα μπορούσε να ισχύει? Εδώ στην Ελλάδα νομίζω δεν είναι αναγνωρισμένη αυτή η υποκατηγορία της ocd. Θα ήθελα να με συμβουλέψετε όσον αφορά το ζήτημά μου και την relationship ocd. Θα ήταν μεγάλη ανακούφιση να λάβω απάντησή σας...\nΗ ιδεοληπτική διαταραχή μπορεί να εκφραστεί με πολλούς τρόπους. Δεν έχει καμιά έννοια να δώσουμε επιμέρους ονόματα, γιατί κάθε άνθρωπος είναι μια ειδική περίπτωση. Το θέμα είναι να βρεθεί η αιτία του κακού και να δουλευτεί, και όχι μόνο οι εκδηλώσεις ή τα συμπτώματά της. Δεν σου φταίει η σχέση σου, απλώς αυτή είναι το πεδίο στο οποίο εκφράζεται το ψυχολογικό σου πρόβλημα.\nΤέτοια προβλήματα δεν μπορείς να τα αντιμετωπίσεις μόνη σου. Εξάλλου το οικογενειακό σου ιστορικό δείχνει πως πρέπει να προλάβεις χειρότερες πιθανότητες εξέλιξης. Χρειάζεται να συνεργαστείς με έναν καλό ψυχολόγο και, αν κριθεί απαραίτητο, να πάρεις για κάποιο διάστημα και μια ελαφριά αγωγή από ψυχίατρο.\nΑν εσύ δεν είσαι καλά, και η οποιαδήποτε σχέση σου δεν θα πηγαίνει καλά για μεγάλο διάστημα.\nΕίμαι 28 χρονών από την Αλβανία κ έχω σχέση με μια κοπέλα 25 χρονών Ελληνίδα. Στην αρχή όλα ήταν ωραία κ περνούσαμε υπέροχα μέχρι που ήρθε η ώρα κ την γνώρισα στους γονείς μου. Οι γονείς μου δεν την θέλουν από ό,τι μου λένε λόγω του ότι δεν έχει ωραίο σώμα. Εμένα όμως δεν με ενοχλεί κ δεν έχω κανένα πρόβλημα κ η ερωτική μας ζωή είναι πολύ ευχάριστη, εξαιρετική θα έλεγα. Όμως από την μέρα εκείνη άρχισαν τα προβλήματα στην σχέση μας.\nΕξήγησα στην κοπέλα μου ποιο είναι το πρόβλημα και προσπάθησα να το λύσω με διάφορες συζητήσεις το θέμα με το τους γονείς μου. Επιπλέον εργάζομαι πολλές ώρες στα κενά μου προσπαθώ να βρεθώ με τους γονείς μου κ αυτό το γεγονός δημιουργεί ανασφάλεια στην κοπέλα μου με αποτέλεσμα να μαλώνουμε κ να αισθάνομαι πίεση κ από τις 2 μεριές. Είμαι ανάμεσα σε 2 πρόσωπα που αγαπάω πολύ κ δεν θέλω να διώξω κανένα από την ζωή μου γιατί κ οι 2 πιστεύω ότι με αγαπάνε.\nΗ κοπέλα μου όταν μαλώναμε ξεφεύγει κ λέει κάποιες κουβέντες που με θίγουν έμενα σαν προσωπικότητα. Το ξέρω ότι είναι πάνω στα νευρά της άλλα δεν ξέρω κατά πόσο θα μπορέσω να ανεχτώ αυτά που μου λέει όταν θυμώνει, γιατί προσπαθώ κ κάνω ότι μπορώ για την σχέση μας.\nΜπορεί να μην έχω βρει τον σωστό τρόπο άλλα προσπαθώ. Πολλές φορές ψιλό-μαλώνουμε κ χωρίς να υπάρχει κάποιος λόγος νομίζω ότι έχει χάσει την σταθερότητα η σχέση μας... Δεν ξέρω τι πρέπει να κάνω κ πως να το διαχειριστώ ώστε να έχουμε μια ισορροπία.\nΦαίνεσαι λογικό παιδί και θαυμάζω τα Ελληνικά σου και τον τρόπο που εκφράζεσαι!\nΚάνε μια σοβαρή συζήτηση με την κοπέλα σου και έκφρασέ της τα συναισθήματά σου, το πόσο πιέζεσαι και τις δυσκολίες σου. Κάλεσέ την να βρείτε μαζί μια λύση, σαν ζευγάρι που αγαπιέται. Μοιράστε μαζί το χρόνο σου ανάμεσα στη δουλειά, τους γονείς και την κοπέλα, έτσι ώστε να υπάρχει ένα πρόγραμμα στο οποίο να έχετε συμφωνήσει και οι δυο. Πες της πόσο άσχημα νιώθεις με τα λόγια που λέει στο θυμό της. Ο θυμός αυτός έχει τη βάση του στην απόρριψη που εκείνη αισθάνεται από τους γονείς σου και από το ότι δεν βλέπεστε πολύ, και βγαίνει με έστω και ασήμαντες αφορμές. Εξήγησέ της πώς βλέπουν οι γονείς σου τα πράγματα αλλά ξεκαθάρισε πως αυτό δεν επηρεάζει τα δικά σου συναισθήματα. Είναι «παλιά μυαλά», με τις δικές τους αντιλήψεις και πρέπει εκείνη να δείξει ανοχή αν σε αγαπά, γιατί (αν όλα πάνε καλά) θα ζείτε μια ζωή σε στενή επαφή.\nΚάνε επίσης μια σοβαρή συζήτηση με τους γονείς σου. Ξεκαθάρισε πως αγαπάς την κοπέλα σου, πως δεν σε επηρεάζει η άποψή τους για το σώμα της και πως δεν έχουν άλλο λόγο να την απορρίπτουν. Ζήτησέ τους να κάνετε ένα πρόγραμμα ζωής έτσι ώστε να έχεις χρόνο να βλέπεις την κοπέλα σου χωρίς εκείνοι να διαμαρτύρονται.\nΚαλύτερο είναι για ένα διάστημα να μη βλέπεστε όλοι μαζί, μέχρι και τα δυο μέρη να αποδεχτούν την κατάσταση.\nΑναρτήθηκε από Κατερίνα στις 12:26 μ.μ. 1 σχόλιο:\nΕίμαι 16 χρονών και πάω 1η λυκείου και εδώ και πολύ καιρό με απασχολεί το θέμα του επαγγέλματος που θέλω να κάνω στο μέλλον μου. Θέλω να ασχοληθώ με την ψυχολογία πάρα πολλά χρονιά τώρα, όμως πολλοί καθηγητές μου και φίλοι μου με επηρεάζουν αρνητικά λέγοντας πως αν ακολουθήσω αυτό το επάγγελμα θα μείνω τελείως άνεργη. Αυτή η σκέψη με θλίβει ιδιαίτερα και με έχει κάνει να σκέφτομαι να ασχοληθώ με την ψυχιατρική ή τη νοσηλευτική, όμως και σε αυτή την επιλογή βρίσκω εμπόδια! Για να πετύχω την ψυχιατρική πρέπει να πάρω την θετική κατεύθυνση (μαθηματικά,φυσική) και να γράψω κάπου 19.000 μόρια και πιο πάνω πράγμα που μου φαίνεται αδύνατον καθώς δεν είμαι καθόλου καλή σε αυτά τα μαθήματα! Ακόμη η νοσηλευτική δεν μου αρέσει και τόσο. Επίσης με το "νέο λύκειο" τα πράγματα μου φαίνονται ακόμη πιο δύσκολα...! Πραγματικά δεν ξέρω τι να επιλέξω.\nΩς απάντηση, επισυνάπτω ένα απόσπασμα του βιβλίου μου ΕΠΙΛΕΓΩ ΣΩΣΤΑ ΤΙ ΘΑ ΣΠΟΥΔΑΣΩ; (Εκδόσεις Σαββάλα), όπου βρίσκονται οι απόψεις μου σχετικά με τα θέματα που με ρωτάς:\nΑρχικά πρέπει να διευκρινιστεί πως κάθε σύμβουλος που ασκεί διαδικασίες Ε.Π. συνδυάζει τις γνώσεις του με την προσωπική του ιδεολογία. Σε όλα τα ανθρωποκεντρικά επαγγέλματα, η χρήση των γνώσεων και η εφαρμογή των διαδικασιών διυλίζονται από την προσωπικότητα και τις αξίες των ατόμων που τα ασκούν. Ο υποψήφιος και η οικογένειά του πρέπει να φροντίσουν να απευθυνθούν σε ειδικούς με τους οποίους δεν υπάρχει μεγάλη διάσταση στις απόψεις και στις αξίες.\nΟ Ε.Π. αποτελεί κλάδο της Ψυχολογίας και μπορεί να λειτουργήσει πολύ ευρύτερα από την επιλογή σχολών και τη συμπλήρωση του μηχανογραφικού δελτίου. Είναι μια ευκαιρία για να αρχίσει ο έφηβος να γνωρίζει τον εαυτό του και η οικογένεια να συνειδητοποιήσει τις αρχές και τις αξίες με βάση τις οποίες λειτουργεί. Στοχεύει στη διερεύνηση της προσωπικότητας, των ενδιαφερόντων και των αξιών του εφήβου, αναζητώντας σπουδές που ταιριάζουν σε καθέναν από τους τομείς αυτούς και βρίσκοντας το κοινό τους υποσύνολο. Στη συνέχεια επισημαίνονται επαγγέλματα και εξειδικεύσεις στα οποία οδηγεί ο κάθε επιλεγμένος κλάδος σπουδών. Έπεται η διαδικασία πληροφόρησης για τις σπουδές που έχουν επιλεγεί, με τη μελέτη των αναλυτικών προγραμμάτων των σχολών. Ο υποψήφιος ενθαρρύνεται να αναζητήσει ο ίδιος παραπάνω πληροφορίες με έρευνα στο διαδίκτυο, με επισκέψεις σε χώρους εργασίας και με συζητήσεις με ειδικούς.\nΕπισημαίνεται πως οι απόφοιτοι της ίδιας σχολής δεν ασκούν κατ’ ανάγκη το ίδιο επάγγελμα και πως οι σπουδές έχουν αξία αφ’ εαυτές, ακόμη κι αν δεν έχουν άμεσο επαγγελματικό αντίκρισμα. Οι γνώσεις και δεξιότητες που αποκτώνται κατά τη φοίτηση σε μια σχολή που ενδιαφέρει τον νέο θα μεταφερθούν και θα προσαρμοστούν σε οποιοδήποτε επάγγελμα αυτός βρεθεί να ασκεί στο μέλλον.\nΕίναι σκόπιμο να διευκρινιστεί τι ΔΕΝ είναι ο Ε.Π.:\n• Ο Ε.Π. δεν είναι απλώς πληροφόρηση. Την πληροφόρηση μπορεί να λάβει ο υποψήφιος με τη βοήθεια του διαδικτύου μόνος του ή σε συνεργασία με τους γονείς ή κάποιον καθηγητή του. Σε μια σωστή διαδικασία ΕΠ η πληροφόρηση καταλαμβάνει μόνο ένα μέρος της όλης διαδικασίας και έπεται της ψυχολογικής διερεύνησης του υποψηφίου.\n• Ο Ε.Π. δεν ενημερώνει σχετικά με το επαγγελματικό μέλλον των σχολών. Η κατάσταση στην αγορά εργασίας μεταβάλλεται με ραγδαίους ρυθμούς και είναι αδύνατο να γίνουν προβλέψεις. Κάποια δουλειά που έχει σήμερα επαγγελματική αποκατάσταση κανείς δεν ξέρει αν θα συνεχίσει να την έχει και μετά από 5-8 χρόνια που ο σημερινός μαθητής θα αρχίσει να αναζητά δουλειά και πολύ περισσότερο στα χρόνια που θα ακολουθήσουν. Ακόμη όμως κι αν το επαγγελματικό μέλλον των σχολών μπορούσε να προβλεφθεί, δεν θα έπρεπε να αποτελεί το βασικό κριτήριο επιλογής. Σε μια δουλειά που δεν του ταιριάζει κάποιος είναι δύσκολο να σταδιοδρομήσει και αν αυτό γίνει θα είναι με μεγάλο ψυχολογικό κόστος.\n• Η διαδικασία Ε.Π. δεν αποτελεί πεδίο αντιπαραθέσεων μεταξύ του εφήβου και των γονέων του, όπου ο σύμβουλος παίζει το ρόλο του δικηγόρου. Πολλές φορές το ένα από τα δυο μέρη επιδιώκει να επιβάλει τις απόψεις του στο άλλο προσπαθώντας να προσεταιριστεί τον σύμβουλο. Η διαδικασία πρέπει να παραμένει επικεντρωμένη στον έφηβο και τα ευρήματα να ανακοινώνονται στους γονείς σε τελική οικογενειακή συνεδρία. Στη συνεδρία αυτή οι γονείς μπορούν να εκφράσουν τις απόψεις και τις πιθανές αντιρρήσεις τους αλλά η τελική επιλογή ανήκει σον έφηβο, όπως και η ευθύνη που τη συνοδεύει.\n• Ο Ε.Π. δεν στηρίζεται στην επίδοση του υποψηφίου στα σχολικά μαθήματα, δηλαδή δεν είναι δεκτή η άποψη «είσαι κακός μαθητής, δεν είναι αυτή σχολή για σένα». Οι σχολικές δεξιότητες μιας δεδομένη χρονικής περιόδου δεν χαρακτηρίζουν το άτομο διά βίου. Αν βρεθούν οι σπουδές που του ταιριάζουν και ο μαθητής διαμορφώσει ισχυρό κίνητρο, μπορεί να μελετήσει και να αναπληρώσει τις ελλείψεις του στο επίπεδο που χρειάζεται για να ανταποκριθεί στις πανελλήνιες εξετάσεις. Εξαίρεση αποτελεί η περίπτωση που το κίνητρο διαμορφώνεται αργά, έτσι ώστε δεν υπάρχει ο απαραίτητος χρόνος για να καλυφθούν οι ελλείψεις που μπορεί να έχουν συσσωρευτεί. Και σ’ αυτή την περίπτωση όμως, κανείς δεν μπορεί να ξέρει το επίπεδο των δεξιοτήτων που μπορεί να φτάσει σε κάποιον τομέα στο μέλλον ο σημερινός μαθητής, όταν δεν θα πιέζεται από τους στόχους και τους χρόνους των πανελληνίων εξετάσεων.\n• Ο Ε.Π. δεν ασχολείται με το «κύρος» και το «όνομα» της σχολής και τη βαθμολογική κατανομή που τα συνοδεύει. Δεν ακολουθεί στερεοτυπικές απόψεις και δεν χαρακτηρίζει τις σχολές. Η οποιαδήποτε ανώτερη ή ανώτατη σχολή που ταιριάζει σε ένα νέο μπορεί να του δώσει μια καλή βάση γνώσεων και δεξιοτήτων. Εξαρτάται πλέον από τον ίδιο το κατά πόσο θα τις διευρύνει και θα τις αξιοποιήσει επαγγελματικά και η βέλτιστη αξιοποίηση γίνεται μόνο αν οι σπουδές του ταιριάζουν, έτσι ώστε να αντιμετωπιστούν με ενδιαφέρον και ενθουσιασμό.\n• Ο Ε.Π. δεν είναι συμπλήρωση τεστ από τα οποία προκύπτουν τυποποιημένα αποτελέσματα. Τα τεστ αποτελούν μέσο και όχι αυτοσκοπό. Χρησιμεύουν ως μέσα δομημένης συνέντευξης για να οργανώσουν και να διευκολύνουν τη συμβουλευτική διαδικασία εξοικονομώντας χρόνο. Κάθε παιδί αποτελεί μια ιδιαίτερη περίπτωση και δεν είναι σκόπιμο να ενταχτεί σε κάποια τυποποιημένη κατηγορία από κανένα τεστ. Τα τεστ προσωπικότητας, ενδιαφερόντων και αξιών χρησιμεύουν ως έναυσμα συμβουλευτικών συζητήσεων που μαζί με τις επιθυμίες του εφήβου και την πληροφόρηση που λαμβάνει οδηγούν στην επιλογή σχολών. Τα τεστ δεξιοτήτων δεν έχουν θέση στη διαδικασία αυτή. Όπως αναφέρθηκε παραπάνω, οι δεξιότητες μπορούν να μεταβληθούν ανάλογα με τα κίνητρα. Εξάλλου ο μαθητής έχει αξιολογηθεί επί πολλά χρόνια από το εκπαιδευτικό σύστημα και πέρα από κάθε τυποποιημένη αξιολόγηση γνωρίζει ο ίδιος σε ποιους τομείς είναι πραγματικά καλός και αποδίδει χωρίς μεγάλη προσπάθεια.\nΕίμαι 22 χρονών και έχω σχέση 4 χρόνια. Είμαστε πολύ καλά αλλά το μόνο πρόβλημα στη σχέση μας είναι η αρρωστημένη ζήλεια μου. Τον ανακρίνω συνέχεια, γκρινιάζω και νομίζω ότι τον έχω κουράσει, απλά κάθεται γιατί με αγαπάει. Αφορμή δεν μου έχει δώσει, για παράδειγμα δεν τον έχει πάρει ποτέ καμιά κοπέλα στο τηλ ούτε ύποπτα μνμ έχω βρει (γιατί ψάχνω συνέχεια το κινητό του).\nΑποκορύφωμα αποτέλεσε ένα βράδυ που το αγόρι μου πήγε σ έναν φίλο του και δεν μου το είπε για να αποφύγει τις σκηνές! και μου έλεγε ότι είναι σπίτι ενώ δεν ήταν… Εγώ όμως το κατάλαβα και έγινε χαμός. Από κείνη την μέρα ζηλεύω πιο πολύ και νομίζω πως ό,τι μου λέει είναι ψέματα, χωρίς να είναι (υποθέτω)\nΠαρόλο που ακούω συνέχεια πολύ καλά σχόλια για την εμφάνισή μου, αυτό δεν με κάνει να αισθανθώ καλά! Νομίζω ότι θα βρει πιο ωραία κοπέλα και θα με αφήσει! Επίσης φοβάμαι την φθορά του σώματός μου ότι δηλαδή δεν θα είμαι το ίδιο στα 32, 42 κτλ. Το αγόρι μου μου λέει ότι έχω πολύ ωραίο σώμα αλλά μου λέει ότι πρέπει να το διατηρήσω και αυτό με αγχώνει!! Φοβάμαι ότι αν δεν με απατήσει τώρα θα το κάνει στα επόμενα χρόνια!! Η ζήλεια μου τρώει τα σωθικά! Κάνω κακό σε μένα αλλά και στη σχέση μου!! Πόσο θα με αντέξει αν συνεχίσω να ζηλεύω έτσι??\nΓια πολλοστή φορά θα πω πως η αδικαιολόγητη ζήλεια είναι θέμα του ανθρώπου που ζηλεύει.\nΠόσο μάλιστα στη δική σου περίπτωση, που η ανασφάλεια είναι εμφανέστατη.\nΑντί λοιπόν να ανησυχείς για τη σχέση σου, προτιμότερο να ανησυχείς για τη δική σου ψυχική ισορροπία. Σου χρειάζεται άμεσα ψυχολογική στήριξη για να βρεις τον εαυτό σου. Αν αυτό δεν γίνει, όποια σχέση και να κάνεις, δύσκολο να αντέξει…\nΑναρτήθηκε από Κατερίνα στις 11:30 π.μ. 1 σχόλιο:\nΕίναι πολύ καλό παιδί, δε μου δίνει δικαιώματα, είναι υπερβολικά εργατικός, με υπεραγαπάει αλλά με ζηλεύει αρρωστημένα. Όπου και να πάω θεωρεί πως ασχολούμαι με κάποιον άλλον, απολογούμαι κάθε φορά που αργώ να απαντήσω σε μήνυμα ή σε τηλεφώνημά του. Όταν πάω μια βόλτα μουτρώνει και πιστεύει πως γκομενίζω και μετά αρχίζει την ανάκριση. Νομίζει πως του λέω ψέματα με αποτέλεσμα να με κουράζει αυτό και να μαλώνουμε συνέχεια. Δε ξέρω τι να κάνω. Όταν χωρίζουμε τρελαίνεται και γυρίζω αλλά συνειδητοποιώ πως δεν αλλάζει. Και επίσης με ενοχλεί που σαν άνθρωπος είναι λίγο αρνητικός, ντροπαλός και ίσως κάπως μίζερος ενώ εγώ αντιθέτως είμαι πιο ανοιχτή πιο φιλική και κοινωνική. Δεν μπορούμε να τα βρούμε σχεδόν σε τίποτα.\nΒλέπω πως στη σχέση σας υπάρχουν πολλά προβλήματα και δεν ακούγεσαι ευχαριστημένη. Εκτός από την ασυμβατότητα των προσωπικοτήτων, υπάρχει και το βασικό θέμα της ζήλειας που σου κάνει δύσκολη τη ζωή. Όταν δεν υπάρχουν αντικειμενικές αφορμές, η ζήλεια είναι θέμα προσωπικής ανασφάλειας εκείνου που ζηλεύει.\nΥποθέτω πως έχετε κάνει πολλές συζητήσεις αλλά δεν φαίνεται να βγήκε αποτέλεσμα. Θα έλεγα να κάνεις μια τελική σοβαρή συζήτηση σχετικά με τη ζήλεια και να ξεκαθαρίσεις τους όρους σου. Αν δεν τους δεχτεί, καλό θα ήταν να απομακρυνθείτε για κάποιο διάστημα για να σκεφτείτε ψύχραιμα και να κάνετε μια νέα αρχή με νέους όρους.\nΗ προσωπικότητά του όμως είναι αυτή που είναι (αρνητικός, ντροπαλός, καχύποπτος) και δεν θα αλλάξει για χάρη σου και για χάρη κανενός. Ίσως αλλάξει στο μέλλον από την εμπειρία της ζωής, αλλά και πάλι δεν θα γίνουν ριζικές αλλαγές. Σκέψου αν θέλεις να είσαι μαζί του και αν όχι, αποφάσισε χωρισμό πριν η σχέση χρονίσει κι άλλο.\nΑξίζει επίσης να προβληματιστείς γιατί συμβιβάζεσαι και μένεις σε μια κατάσταση που δεν σε ευχαριστεί.\nΑναρτήθηκε από Κατερίνα στις 8:35 π.μ. Δεν υπάρχουν σχόλια:\nΕίμαι 25 χρονών και έχω μια σχέση εδώ και 6 μήνες με ένα αγόρι 28 ετών. Και οι δύο είναι πρώτη φορά που κάναμε μια ουσιαστική σχέση και όχι συνειδητά. Από την πρώτη στιγμή είχαμε πολύ καλή χημεία και ο έρωτας μας ήταν κεραυνοβόλος. Περνούσαμε εξαιρετικά μέχρι που αποκτήσαμε κάποια προβλήματα στην σχέση μας λόγω της μη αποδοχής των γονιών του, λόγω του ότι εγώ είχα πρόβλημα παχυσαρκίας. Αν και είμαι πλέον 65 κιλά, το σώμα μου παραμένει πλαδαρό και θεωρούν ότι αξίζει κάτι καλύτερο, αν και ομολογούν ότι με βρίσκουν ευγενική, ευχάριστη, χαμογελαστή κτλ.\nΗ όλη κατάσταση προκάλεσε γκρίνια και ανασφάλεια γιατί, αν και με διαβεβαίωσε ότι με αγαπάει, ότι του αρέσω όπως είμαι και ότι θα προσπαθήσει να καλυτερεύσει την κατάσταση ώστε να με αποδεχθούν, είδα την συμπεριφορά του να αλλάζει, να μην βρισκόμαστε τόσο συχνά όσο βρισκόμασταν και γενικά μια υποχώρηση και μια αναβλητικότητα στα σχέδιά μας. Αποφάσισα να κάνω υπομονή και να προσπαθώ να μην συζητάμε το συγκεκριμένο θέμα, αφού μόνο κακό μας έκανε.\nΠάνω που άρχισαν να γίνονται όλα μέλι γάλα χθες είδα κάτι που με συγκλόνισε. Στον υπολογιστή του, και συγκεκριμένα στο λογαριασμό του skype είδα αρκετές ''πονηρές'' επαφές. Nicknames και εικόνες προφίλ πρόστυχες και σοκαριστικές, που παράπεμπαν σε σεξουαλικά παιχνίδια. Η απάντηση του ήταν ότι ήθελε να δει live πορνό και μπήκε σε ένα site που του παρέπεμπε να κάνει add αυτά τα άτομα. Ότι μπορεί να μου δώσει τους κωδικούς και αν διαπιστώσω ότι έκανε κάτι πονηρό να τον χωρίσω, πράγμα που αρνήθηκα γιατί απλά δεν με ενδιέφερε να μπω σε αυτή τη διαδικασία. Και μου είπε ότι θα τα σβήσει όλα, ότι έκανε βλακεία και μόνο εμένα αγαπάει.\nΤον πιστεύω αλλά δεν ξέρω αν μπορώ να τον εμπιστεύομαι. Η σεξουαλική μας ζωή είναι εξαιρετική και ποικιλόχρωμη.. Δεν ξέρω πως να διαχειριστώ την κατάσταση. Είχαμε σκοπό να προχωρήσουμε σε μια συγκατοίκηση με τον καινούργιο χρόνο αλλά θεωρώ ότι μάλλον πρέπει να το αναβάλω. Τι με συμβουλεύετε να κάνω; Πώς να διαχειριστώ την κατάσταση με τους γονείς του; Τον αγαπώ πολύ και δεν θέλω να τον χάσω, αλλά δεν θέλω να ζω και σε ένα ψέμα.\nΠάντα επιμένω πως για να προχωρήσει ένα ζευγάρι στο επόμενο στάδιο σχέσης πρέπει να είναι απόλυτα ευχαριστημένο από το προηγούμενο. Πρώτο στάδιο η ερωτική σχέση χωρίς συμβίωση ούτε ανάμιξη γονέων και συγγενών, δεύτερο στάδιο γνωριμία με τους συγγενείς, τρίτο στάδιο συγκατοίκηση, τέταρτο στάδιο γάμος, πέμπτο στάδιο παιδί, έκτο στάδιο επόμενο παιδί. Αν σε κάποιο στάδιο σκαλώσουμε, δεν προχωρούμε μέχρι να επιλυθούν τα θέματα που υπάρχουν και να αισθανθούμε απόλυτα ασφαλείς.\nΜε βάση τη λογική αυτή, προτείνω να πεις καθαρά στον αγαπημένο σου πως η στάση των γονέων του και το τελευταίο θέμα που δημιουργήθηκε μεταξύ σας, σε κάνουν να θεωρείς πως χρειάζεστε παραπάνω χρόνο να επιλύσετε τις καταστάσεις και να αισθανθείτε και οι δυο πιο σίγουροι για το επόμενο βήμα. Εξάλλου, αντικειμενικά 6 μήνες σχέσης είναι μικρό διάστημα για να περάσετε στη συγκατοίκηση.\nΕρχόμαστε τώρα στα θέματα που έχουν προκύψει: Αν δεν άρεσες και ερωτικά στο φίλο σου, τότε δεν θα ήταν μαζί σου. Εκείνος δηλώνει πως του αρέσεις όπως είσαι, εσύ όμως κρίνεις πως έχεις πλαδαρό σώμα. Καλό θα ήταν να προσπαθήσεις να φτιάξεις το σώμα σου, πρώτα για σένα και μετά για το σύντροφό σου. Κατάφερες να χάσεις πολλά κιλά, οπότε αυτό δείχνει πως έχεις δυναμισμό και θέληση. Οι γονείς δεν έχουν κανένα λόγο να κρίνουν τέτοια θέματα, που εξάλλου ανά πάσα στιγμή μπορούν να αλλάξουν.\nΠαρ’ όλες τις αντίθετες δηλώσεις του, ο φίλος σου άλλαξε κάπως στάση, προφανώς επηρεασμένος από τους γονείς. Είσαι σίγουρη πως η αλλαγή συνέπεσε με τη γνωριμία σου με τους γονείς και δεν υπήρχαν άλλοι λόγοι; Αν βεβαιωθείς για κάτι τέτοιο, το γεγονός πως ο φίλος σου επηρεάζεται από τους γονείς στα πολύ προσωπικά σας θέματα είναι πολύ αρνητικό και πρέπει να το λάβεις υπόψη για την εξέλιξη της σχέσης σας.\nΣχετικά με το άλλο θέμα, είτε σου λέει αλήθεια, είτε επιδίδεται σε ηλεκτρονικό σεξ. Σίγουρα το πρώτο είναι πολύ λιγότερο σημαντικό «παράπτωμα» από το δεύτερο, αλλά και στις δυο περιπτώσεις θα αντιδράσεις ανάλογα με τις αρχές σου. Υπάρχουν άτομα που θεωρούν φυσικό να παρακολουθεί το ζευγάρι μαζί πορνό ή να παρακολουθεί μόνος ο ένας σύντροφος. Υπάρχουν άλλοι που δεν το εγκρίνουν. Όσο για το ηλεκτρονικό σεξ, υποθέτω πως κανένας δεν το εγκρίνει για κανέναν στο πλαίσιο μιας σοβαρής σχέσης. Είναι θετικό το ότι έχετε ωραία σεξουαλική ζωή, αλλά τότε η όποια ενασχόλησή του με ηλεκτρονικό σεξ είναι ακόμη πιο αδικαιολόγητη. Πχ, αν εκείνος είχε μια σεξουαλική ιδιαιτερότητα στην οποία δεν συνεργάζεσαι, θα είχε μια δικαιολογία να την εκτονώνει μόνος του, αν και βέβαια θα ήταν πολύ προτιμότερο να τη συζητήσετε μαζί και να βρείτε μια μέση λύση. Λες όμως πως είστε πολύ καλά μαζί στον τομέα αυτόν.\nΔήλωσε με σαφήνεια στο φίλο σου τις απόψεις σου και για τα δυο θέματα και θέσε τα όριά σου. Αφού τον αγαπάς και δε θέλεις να χαλάσεις τη σχέση σου, δείξε υπομονή ό,τι κι αν έκανε και άφησε το χρόνο να δείξει την εξέλιξη και την τήρηση των υποσχέσεων που θα σου δώσει.\nΗ αναβολή των σχεδίων σας κρίνεται απαραίτητη μέχρι να ισορροπήσετε και εξάλλου είναι κάτι που κι εκείνος φαίνεται να επιθυμεί.\n…και μια εξαφανισμένη\nΕδω και αρκετό καιρό μιλάω με μια κοπέλα η οποία απο την αρχή μου δημιούργησε ενα ενδιαφέρον κυρίως λόγω του χαρακτήρα της και των κοινών βιωμάτων που έχουμε (έχει χάσει τον αδερφό της, έχω χάσει τον πατέρα μου). Εκείνη είναι 27 και εγώ 32. Ολο αυτο το διάστημα δεν της είχα προτείνει να βγούμε έξω μέχρι και πρίν 3 εβδομάδες που της πρότεινα και δεχθηκε.\nΒγήκαμε εκείνη την ημέρα και την επόμενη. Και στις 2 συναντήσεις μας βέβαια ήταν λιγάκι κάπως-αν και περάσαμε καλά. Απο τη συζήτηση που κάναμε γενικότερα κατάλαβα οτι είναι πληγωμένη-όπως επίσης και οτι ο λόγος τελικά που δεν θέλει να πάμε κάπου πιο κεντρικά ήταν γιατί ενδεχομένως ελπίζει οτι θα τα ξαναβρεί με τον πρώην φίλο της.\nΣυνεχίσαμε να μιλάμε και βρεθήκαμε ξανά ενα βράδυ (να μιλάμε συνέχεια μέχρι τις 7 το πρωί), όπου και της είπα οτι είμαι ενθουσιασμενος μαζί της. Παράλληλα την είχα πλησιάσει λιγάκι πιο πολύ (στο οποίο δεν αντέδρασε ούτε αρνητικά ούτε θετικά), χωρίς όμως να κάνω κάποια περαιτέρω κίνηση γιατί καταλάβαινα οτι στη συγκεκριμένη φάση θα έπρεπε να είμαι όσο το δυνατόν πιο μαζεμένος.\nΌλες αυτές τις μέρες συνεχίσαμε την επικοινωνία (βρεθήκαμε και για ένα καφε), και ενώ τη Κυριακή μου έστειλε μήνυμα να πάμε σινεμά, ξαφνικά απο χθές το πρωί έχει εξαφανιστεί (δεν απαντάει σε μηνύματα κτλ). Πραγματικά δεν ξέρω τι να κάνω, όπως και δεν μπορώ να καταλάβω τι είδους συμπεριφορά είναι αυτή. Με έχει πειράξει η συμπεριφορά των τελευταίων ημερών πάρα πολύ-ενώ το τελευταίο καιρό βιώνω έντονα την αυπνία, την έλλειψη διάθεσης για οτιδήποτε άλλο, καπνίζω πολύ, όπως επίσης οτι τη σκέφτομαι συνέχεια-όλη τη μέρα.\nΗ κοπέλα δεν έδειξε ενθουσιασμό εξαρχής και ξαφνικά εξαφανίστηκε.\nΑλήθεια, η στάση της όταν βγαίνατε ποια ήταν; Προφανώς κάνατε ενδιαφέρουσες συζητήσεις, αλλά επιπλέον φλερτάρατε, είδες κάποια πρωτοβουλία από μέρους της;\nΕίναι σίγουρο πως δεν ενδιαφέρεται άμεσα για σχέση μαζί σου και οι λόγοι μπορεί να είναι:\n· Είναι από τη φύση της διστακτική και θέλει το χρόνο της\n· Είναι πληγωμένη από την προηγούμενη σχέση της και δεν τολμά να ανοιχτεί ξανά\n· Απλώς δεν της αρέσεις αρκετά ώστε να προχωρήσει μαζί σου\n· Γνώρισε τις τελευταίες μέρες κάποιον που της κίνησε πιο πολύ ενδιαφέρον\n· Συνδυασμός κάποιων από τους πιο πάνω παράγοντες.\nΕίναι γεγονός πως η στάση της να εξαφανιστεί είναι απαράδεκτη, αλλά υπάρχουν όλα τα είδη των ανθρώπων σ’ αυτόν τον κόσμο…\nΑφού σου αρέσει τόσο πολύ, προτείνω να περιμένεις χωρίς να πιέσεις. Στείλε της ένα μήνυμα πως ανησυχείς, πως θέλεις να ξαναβρεθείτε και πως ενδιαφέρεσαι πολύ για εκείνη. Συμπλήρωσε πως δεν θα την ξαναενοχλήσεις και της αφήνεις την πρωτοβουλία της επικοινωνίας. Και τήρησέ το!\nΕίναι πιθανό να ανταποκριθεί, είναι πιθανό και όχι. Αν συμβεί το δεύτερο, δεν έγινε και καμιά καταστροφή! Δεν νομίζω πως πρόλαβες να δεθείς μαζί της και να επενδύσεις, εξάλλου δεν έγινε ακόμη ούτε ερωτική προσέγγιση. Όλοι μας έχουμε απορριφθεί, όπως και έχουμε απορρίψει….\nΑυτό που με ανησυχεί είναι η τόση σου στενοχώρια για μια κατάσταση που ακόμη δεν έγινε σχέση. Δικαίως πειράχτηκες, για να έχεις όμως γίνει χάλια σημαίνει πως είσαι πολύ ευαίσθητος και η αυτοπεποίθησή σου είναι μειωμένη, οπότε θα πρότεινα αυτά να φροντίσεις να διορθώσεις. Και φυσικά δεν θα την περιμένεις για μεγάλο διάστημα. Αν σε καμιά δεκαριά μέρες δεν επικοινωνήσει, ξέχασέ την.\nΑναρτήθηκε από Κατερίνα στις 11:48 π.μ. Δεν υπάρχουν σχόλια:\nΣε ολη την φοιτητικη ζωη μου δεν ειχα ουτε μια σχεση. Αρκέστηκα μονο στο να προκαλω γελιο λεγοντας αστεια συνεχως στις γυναικες που συναντω ως νεες γνωριμιες αλλα και στους δεσμους των φiλων μου, χωρις να θελω να προχωρησω παρακατω και φυσικα με την απορριψη απο τις γυναικες συνεχως μπροστα μου. Θα περιμενω απαντηση σας.\nΟι άλλοι προσλαμβάνουν αυτό που εκπέμπουμε και μας αντιμετωπίζουν ανάλογα. Προφανώς εκπέμπεις το "καλό παιδί" και για να συμβαίνει αυτό είσαι σίγουρα συμπαθής. Μάλλον όμως υπάρχει και κάτι που μπλοκάρει την εκδήλωση της πλευράς σου που παραπέμπει σε έναν άντρα διαθέσιμο για συναλλαγές με το άλλο φύλο. Αυτό μπορεί να συμβαίνει για πολλούς λόγους. Να μερικά θέματα προς σκέψη:\n•Μήπως υπάρχει κάτι που υποσυνείδητα σε αποτρέπει από τις σχέσεις; Όταν κάτι το θέλουμε πολύ και δε γίνεται, μπορεί υποσυνείδητα να το φοβόμαστε\n•Μήπως δεν έχεις αρκετή αυτοεκτίμηση;\n•Μήπως είχες κάποια παρ’ ολίγον σχέση που σε πλήγωσε πολύ και φοβάσαι να ξαναδοκιμάσεις;\n•Μήπως μεγάλωσες σε ένα περιβάλλον όπου για κάποιο λόγο έμαθες να φοβάσαι τις σχέσεις;\n•Μήπως στην παιδική σου ηλικία ήσουν το "καλό παιδί" τα μάτια των άλλων και αυτό σε εξυπηρετούσε; Στα παιδικά μας χρόνια συχνά παίρνουμε ένα ρόλο που μας βοηθά να τα βγάζουμε πέρα και τον ίδιο ρόλο μπορεί από κεκτημένη ταχύτητα να διατηρήσουμε και ως ενήλικοι.\nΔεν είναι υποχρεωτικό να είσαι καλό παιδί και να σε συμπαθούν όλοι. Στις παρέες μη διστάζεις να δείξεις τις αντιρρήσεις σου όταν τις έχεις και μη θεωρείς πως πρέπει να λες πάντα ναι και να εξυπηρετείς τους άλλους. Όσοι σε συμπαθούν πραγματικά θα σε συμπαθούν και με τα όχι σου. Αν αλλάξεις στάση μέσα στις παρέες σου γενικά, θα έχεις κάνει ένα βήμα και με τις κοπέλες.\nΑν πάλι αντιλαμβάνεσαι πως έχεις θέμα αυτοπεποίθησης (όπως δείχνει και ο φόβος σου για απόρριψη) θα σου ήταν πολύ χρήσιμες κάποιες επισκέψεις σε ψυχολόγο για προσωπική ανάπτυξη.\nΑναρτήθηκε από Κατερίνα στις 1:10 μ.μ. 3 σχόλια:\nΣυνδέθηκα με τον Χ στα 16 μου χρόνια, αυτός 26. Ήταν ο πρώτος και μεγάλος μου έρωτας! Οι γονείς μου είχαν αντιρρήσεις σχετικά με την ηλικία μου και με τη διαφορά ηλικίας, αλλά με τα χρόνια αποδέχτηκαν τη σχέση, με δεδομένο μάλιστα πως ήμουν μια άριστη μαθήτρια και δεν ξέφυγα από τους στόχους μου. Πέρασα στη σχολή της επιλογής μου και έφυγα στην Αθήνα να σπουδάσω. Ο Χ ο οποίος βρισκόταν σε αναζήτηση δουλειάς, ήρθε κι αυτός στην Αθήνα, αρραβωνιαστήκαμε και αρχίσαμε μείναμε μαζί (σε σπίτι που ανήκει στην οικογένειά μου), με την ανοχή των γονέων μου. Από την αρχή όμως φάνηκαν κάποια προβλήματα. Εγώ ήθελα να ζήσω τη φοιτητική μου ζωή και εκείνος ζήλευε και μου επέβαλλε περιορισμούς. Οι παρέες μας δεν ταίριαζαν, ούτε ο τρόπος της ζωής μιας φοιτήτριας και ενός εργαζομένου. Επιπλέον, εκείνος το θεωρούσε φυσικό να έχω την πλήρη ευθύνη του νοικοκυριού.\nΠιέστηκα πολύ από την κατάσταση, είχαμε μεγάλους καβγάδες και τα συναισθήματά μου άρχισαν να μειώνονται. Τελικά, στο τέταρτο έτος, δημιούργησα ένα έντονο φλερτ με έναν συμφοιτητή μου και ήθελα να προχωρήσω. Από αυτό κατάλαβα πως η σχέση μου είχε φθαρεί και θέλοντας να είμαι έντιμη με τον Χ του ζήτησα να χωρίσουμε. Για μένα ήταν μεγάλη υπέρβαση γιατί είχαμε ήδη 7 χρόνια σχέση.\nΜετά από πολλές φασαρίες και προβλήματα χωρίσαμε και εκείνος έφυγε από το σπίτι. Εγώ αρχικά ήμουν ανακουφισμένη, έκανα σχέση με το συμφοιτητή μου και για κάποιο διάστημα πέρασα ωραία. Γρήγορα όμως φάνηκε η ανωριμότητά του και χωρίσαμε. Στο μεταξύ αποφοίτησα και ξεκινώ μεταπτυχιακό.\nΑπό το δεύτερο χωρισμό μου όμως έχω πέσει σε κατάθλιψη. Δεν αντέχω τη μοναξιά και η ζωή μού φαίνεται ανούσια. Δεν αντέχω να ζω μόνη. Νιώθω ανασφαλής και πολλές φορές νοσταλγώ τη σιγουριά της σχέσης μου με τον Χ. Η αυτοπεποίθησή μου έχει καταρρακωθεί, με την έννοια πως δεν μπορώ να διατηρήσω σχέση με έναν άντρα και θα μείνω μόνη μια ζωή.\nΑρχικά θα σου πω αυτό που ήδη ξέρεις: Μια κοπέλα που ξεκινά σοβαρή σχέση από τόσο μικρή, είναι φυσικό να έχει κάνει λάθος επιλογή ζωής. Κατά κανόνα οι σχέσεις αυτές κάποια στιγμή είτε διαλύονται είτε καταλήγουν σε έναν προβληματικό γάμο. Έζησες ως μαθήτρια τη σοβαρή σχέση με αποτέλεσμα να μην περάσεις κανονικά την εφηβεία σου. Στη συνέχεια έζησες το μεγαλύτερο μέρος των σπουδών σου σε συμβίωση, επωμιζόμενη ευθύνες και τρόπο ζωής που δεν ταιριάζουν σε μια φοιτήτρια.\nΕπειδή φαίνεσαι έξυπνη κοπέλα, αντί να ακολουθήσεις την «πεπατημένη», δηλ να τελειώσεις τις σπουδές σου και να παντρευτείς αμέσως τον αρραβωνιαστικό σου, έκανες εγκαίρως την επανάστασή σου. Και είναι πολύ καλύτερο που την έκανες τώρα, παρά σε λίγα χρόνια, παντρεμένη και με παιδί.\nΣτην ουσία ήθελες να ξεφύγεις από μια πρόωρη σχέση που κατέληξε πιεστική. Σε τέτοιες περιπτώσεις το αναμενόμενο (αν και όχι ιδανικό) είναι να παρουσιαστεί μια άλλη σχέση για να δώσει την αφορμή του χωρισμού. Και πάλι, οι σχέσεις που γίνονται για να λειτουργήσουν ως «καταλύτες» για τη διάλυση μιας άλλης σχέσης, δεν έχουν τις προδιαγραφές να διατηρηθούν.\nΚαι είσαι πλέον συναισθηματικά μόνη, κάτι που δεν το έχεις συνηθίσει, αφού είσαι σε σχέση από τα 16 σου. Είσαι μόνη μια πρακτικά, και υποφέρεις γιατί δεν το συνήθισες. Φρόντισε να αντιδράσεις! Ασχολήσου με τις σπουδές σου, φρόντισε να κάνεις φίλους της ηλικίας σου, άσκησε τα ενδιαφέροντά σου και φρόντισε να ζήσεις μια κανονική φοιτητική ζωή, όσο σε «παίρνει». Αν δεν μπορείς να ζεις μόνη, φιλοξένησε για λίγο κάποια φίλη ή συγγενή και φρόντισε να καλείς κόσμο στο σπίτι σου.\nΘα περάσεις μια δύσκολη περίοδο προσαρμογής, αλλά, πίστεψέ με, θα είναι μακροπρόθεσμα πολύ χρήσιμη για να ενταχτείς ομαλά στον κόσμο των ενηλίκων.\nΣτη διαδικασία αυτή θα σε βοηθούσε πολύ μια συνεργασία με ψυχολόγο, για να δεις γιατί παρουσιάζεις μια προσκόλληση στις σχέσεις σου και νιώθεις χαμένη χωρίς σχέση.\nΑναρτήθηκε από Κατερίνα στις 10:44 π.μ. Δεν υπάρχουν σχόλια:\nΕίμαι 26 ετών και συνδέομαι με τον Χ από το λύκειο στην κωμόπολη που μεγαλώσαμε. Εκείνος πέρασε στη δύσκολη σχολή που ήθελε και εγώ πέρασα σε μια σχολή που δεν με ενδιέφερε. Ήρθαμε μαζί στην Αθήνα, εκείνος αρχικά έμενε σε μια θεία του γιατί δεν είχε οικονομική δυνατότητα, ενώ εγώ νοίκιασα σπίτι. Σιγά-σιγά αρχίσαμε να μένουμε ουσιαστικά μαζί, γιατί στη θεία του δεν περνούσε καλά.\nΣε 2 χρόνια δήλωσα στους γονείς μου πως δεν μου άρεσε η σχολή και δεν παρακολουθούσα ούτε είχα σκοπό να την τελειώσω. Για να μην επιστρέψω στην επαρχία ούτε να επιβαρύνω τους γονείς μου άρχισε να δουλεύω. Συμπληρώνω πλέον 6 χρόνια επαγγελματικής ταλαιπωρίας και έχω μια δουλειά αρκετά καλή για τα δεδομένα της οικονομικής κρίσης.\nΟ Χ ήταν απερίσπαστος στις σπουδές του και μετά πήγε στρατό. Όλα αυτά τα χρόνια ζούσαμε με τα λεφτά που έβγαζα εγώ, οι γονείς του ελάχιστα είχαν τη δυνατότητα να τον βοηθούν. Στόχος μας ήταν να αρχίσει κι εκείνος να εργάζεται και να παντρευτούμε. Μετά το στρατιωτικό του όμως άλλαξε σχέδια… Θέλει να φύγει στο εξωτερικό και δε δείχνει διάθεση να φύγουμε μαζί. Δεν θα μπορεί όμως να κερδίζει χρήματα και για τους δυο μας, γιατί θα ασχοληθεί με έρευνα. Εγώ πάλι τι θα κάνω στο εξωτερικό χωρίς προσόντα και χωρίς να ξέρω τη γλώσσα; Πολύ δύσκολο να βρω ανθρώπινη δουλειά.\nΜε τον τρόπο του με απορρίπτει γιατί λέει πως οι συνθήκες μας αναγκάζουν να χωρίσουμε. Νιώθω θυμωμένη και αδικημένη που τόσα χρόνια δούλευα και για τους δυο μας και μόλις ο κύριος πέτυχε κάτι καλύτερο με εγκαταλείπει. Πώς να το αντιμετωπίσω;\nΣυνδεθήκατε στενά πολύ νέοι και χωρίς εμπειρίες. Δυστυχώς τέτοιες σχέσεις μετά από κάποια χρόνια κατά κανόνα διαλύονται. Επένδυσες πολλά στη σχέση αυτή και κάλυψες οικονομικά το κόστος των σπουδών του. Δυστυχώς όμως δεν υπήρξε «ανταπόδοση». Βασικά του τέλειωσαν τα συναισθήματα για σένα και υποθέτω πως δεν θα ήθελες να συνεχίσει μαζί σου μόνο για την «ανταπόδοση».\nΌταν προσφέρουμε υλικά αγαθά σε κάποιον-επιπλέον των συναισθημάτων μας- δεν θα πρέπει να περιμένουμε συναισθηματική ανταπόδοση. Τα συναισθήματα είναι ρευστά, το ίδιο και οι σχέσεις. Για το λόγο αυτό νομίζω πως ως γενικός κανόνας ισχύει πως ή δεν πρέπει να δίνουμε καθόλου ή πρέπει να δίνουμε χωρίς να προσδοκούμε ανταλλάγματα. Εκτός κι αν τα υλικά αγαθά μάς περισσεύουν, πράγμα που δεν συμβαίνει στη δική σου περίπτωση...\nΑντιλαμβάνομαι το θυμό σου και καλά θα κάνεις σε μια σοβαρή συζήτηση να του ξεκαθαρίσεις το τι έγινε και να του πεις καθαρά πώς αισθάνεσαι για τη συμπεριφορά του. Ξεχώρισε όμως τα 2 πράγματα:\n· Το ότι φαίνεται πως δεν σε αγαπά πια και το καλύπτει με την αναχώρησή του, που του ήρθε πολύ «βολική». Ζήτησέ του να δηλώσει συναισθήματα και έχεις κάθε δικαίωμα να διαμαρτυρηθείς που ανατρέπει τα κοινά σας όνειρα\n· Το ότι τόσα χρόνια τον έζησες και τώρα δεν σου το ανταποδίδει. Καλό θα ήταν να μην το είχες κάνει, αλλά αφού το έκανες ήταν επιλογή σου και δεν μπορείς να κάνεις τίποτα γι αυτό.\nΓνώμη μου είναι να μην ασχοληθείς άλλο με έναν άνθρωπο που δεν σε θέλει πια και πάει να …την κάνει πλαγίως. Ακόμη κι αν συνεχίζατε, κάποια στιγμή η σχέση θα διαλυόταν. Θα περάσεις όλα τα στάδια της απώλειας, θα πονέσεις αλλά θα τον ξεπεράσεις και θα έχεις διδαχτεί πολλά για το μέλλον.\nΤο αγόρι που κάποτε ενδιέφερε τη φίλη μου


MXA PRO RIDER GEAR BAG: JOSH MOSIMAN - Περιοδικό Motocross Action Magazine\nOn 22 Σεπτεμβρίου 2021 Τελευταία ενημέρωση 21 Σεπτεμβρίου 2021\nΣτο Motocross Action, θέλουμε να ενημερώνουμε για ό, τι φορούν οι κορυφαίοι επαγγελματίες και το επόμενο καλύτερο πράγμα που προσφέρουν οι κατασκευαστές εργαλείων. Γι 'αυτό σας προσφέρουμε την Pro Rider Gear Bag της MXA, μια αναλυτική ματιά σε τι νήματα και προστασία προστατεύουν οι ταχύτεροι αγωνιστές στον κόσμο. Αναλύουμε την τιμή κάθε μεμονωμένου αντικειμένου που εμφανίζεται στον αναβάτη, καθώς και συνδέσμους, έτσι ώστε εάν θέλετε να μοιάζετε με τον αγαπημένο σας αναβάτη, μπορείτε.\nΕνώ η MXA Pro Rider Gear Bag είναι συνήθως επικεντρωμένη στους αναβάτες του Factory, δεν θα μπορούσαμε παρά να γλιστρήσουμε τον δικό μας Josh Mosiman (χωρίς να του το πούμε), αφού μόλις αγωνίστηκε με το Hangtown National σε ένα απόθεμα KTM. Αν θέλετε να ζήσετε μια μέρα στη ζωή του ιδιώτη μέσα από την εμπειρία του Τζος ΚΆΝΕ ΚΛΙΚ ΕΔΏ, καθώς ακολουθούσαμε τον Βοηθό Συντάκτη μας όλη την ημέρα. Αλλά προς το παρόν, κάντε κύλιση προς τα κάτω για να δείτε μερικά από τα εργαλεία FXR που φορούσε στον αγώνα.\nΘέλετε να δείτε περισσότερα εργαλεία που φορούν οι επαγγελματίες; Κάντε κλικ στον παρακάτω σύνδεσμο:\nΦΑΝΕΛΑ: HELIUM MX JERSEY 22\nΤιμή: $ 79.99\nΜεγέθη: XS - 4XL\nΛΑΧΑΝΙΑΖΩ: HELIUM MX PANT 22\nΤιμή: $ 219.99\nΜεγέθη: 28 - 40\nΓΑΝΤΙΑ: ΓΑΝΤΙΑ CLUTCH STRAP MX\nΤιμή: $ 40\nΚΡΑΝΟΣ: 6D ATR-2\nΤιμή: 674.95 $ - 699.95 $\nΜΠΟΤΕΣ: Sidi Crossfire 3\nΤιμή: $ 549.99\nΜεγέθη: 7 - 15\nΜΕΓΑΛΑ ΜΑΤΟΓΥΑΛΙΑ: Εμπορικό σήμα EKS Lucid Goggles\nΤιμή: $ 99.00\nFXR: fxrracing.com ή (877) 999 - 9798\n6D: 6dhelmets.com ή (714) 772 - 2121\nSidi ΗΠΑ (MotoNation): motonation.com/brand/sidi-boots/\nΜάρκα EKS: eksbrand.com ή (816) 706 - 1700\nEks Brand LucidFXR 22ΤΣΑΝΤΑ MXA PRO RIDER GEARΤσάντα Pro Rider GearSidi Crossfire 3


Το Πανεπιστήμιο Κρήτης στο πλαίσιο της προσπάθειας για την αντιμετώπιση του covid 19, θα λειτουργήσει σύντομα Εμβολιαστικό Κέντρο στον χώρο του Ιατρείου της Πανεπιστημιούπολης Ρεθύμνου (κάτω από την λέσχη σίτισης). Αν κάποιος θέλει να εμβολιαστεί ή θέλει να κάνει την τρίτη δόση μπορεί να κλείσει ραντεβού δίνοντας τα στοιχεία του ονοματεπώνυμο, τηλέφωνο και email στην παρακάτω διεύθυνση:\nΘα σας αποσταλεί σύντομα email για ημέρα και ώρα.\nΣας ενημερώνουμε ότι η υποβολή των προσωπικών σας δεδομένων στην πιο πάνω διαδικτυακή φόρμα συνιστά και συναίνεσή σας στη συλλογή και επεξεργασία των δεδομένων σας αυτών, τα οποία απαιτούνται μόνο για την ενημέρωση του Εμβολιαστικού Κέντρου για τον αριθμό των συμμετεχόντων και τυχόν επικοινωνία μαζί σας. Η νόμιμη βάση επεξεργασίας τους είναι τα άρθρα 6 παρ. 1 περίπτωση (α) και 9 παρ. 2 περ. (α) του Γενικού Κανονισμού για την Προστασία Δεδομένων 2016/679 της Ευρωπαϊκής Ένωσης (ΓΚΠΔ). Για την ανάκληση της συναίνεσή σας, επικοινωνήστε με την ηλεκτρονική διεύθυνση dioikitikismerimnas@admin.uoc.gr και σχετικό αίτημα. Η επεξεργασία των δεδομένων σας μέχρι την ανάκληση της συναίνεσής σας είναι σύννομη. Τρίτοι αποδέκτες των προσωπικών σας δεδομένων ή διαβιβάσεις δεν υπάρχουν. Τα δεδομένα σας θα παραμείνουν στη διάθεση του Πανεπιστημίου μόνο μέχρι την ολοκλήρωση της πιο πάνω διαδικασίας. Ακολούθως θα διαγραφούν.\nΜέχρι τη διαγραφή τους, μπορείτε να ασκήσετε όλα τα δικαιώματα που προβλέπονται από τον ΓΚΠΔ (πρόσβασης, τροποποίησης, περιορισμού και διαγραφής, διόρθωσης, επικαιροποίησης, περιορισμού της επεξεργασίας, αντίταξης και φορητότητας).\nΈχετε δικαίωμα αναφοράς στην ΑΠΔΠΧ (www.dpa.gr).\nΥπεύθυνος Προσωπικών Δεδομένων για το Πανεπιστήμιο Κρήτης: dpo@uoc.gr


Πάρα τη διατροφή και τη γυμναστική, πήρα 6 κιλά. Δε μπορώ να καταλάβω τι φταίει...\nΠάρα τη διατροφή και τη γυμναστική, πήρα 6 κιλά. Δε μπορώ να καταλάβω τι φταίει…\nΕρώτηση: Καλησπέρα. Η κόρη μου είναι 66 κιλά και 1,57 ύψος. Από τον Απρίλιο ξεκίνησε διατροφή με μια πολύ καλή διαιτολόγο και λίγο γυμναστική. Τότε ήταν 62 κιλά, έπειτα έφτασε τα 60 και ξαφνικά, πάρα τη διατροφή και τη γυμναστική, έφτασε τα 66. Κι εκείνη αλλά κι εγώ έχουμε απελπιστεί. Δεν μπορώ να καταλάβω τι φταίει.\nΑπάντηση: Σε περιπτώσεις δυσκολίας απώλειας βάρους είναι σημαντικό να ελέγξετε τους παρακάτω παράγοντες, οι οποίοι μειώνουν το αποτέλεσμα της δίαιτας. Σε κάθε περίπτωση θα μπορούσατε να συμβουλευτείτε το γυναικολόγο ή τον ενδοκρινολόγο, προκειμένου η κόρη σας να κάνει έναν πλήρη ορμονολογικό έλεγχο.\nΕίστε συστηματική με την κατανάλωση φρούτων, λαχανικών; Όλα τα φρούτα και τα λαχανικά είναι χαμηλής θερμιδικής αξίας και υψηλής περιεκτικότητας σε φυτικές ίνες. Οι φυτικές ίνες όχι μόνο μειώνουν την απορρόφηση λίπους, αλλά αυξάνουν ταυτόχρονα και τον κορεσμό, με αποτέλεσμα να μειώνεται η ποσότητα φαγητού που καταναλώνεται. Επίσης, το αυξημένο περιεχόμενο των φρούτων και λαχανικών σε βιταμίνες, μέταλλα και αντιοξειδωτικά ενισχύει το μεταβολισμό σας. Επιπλέον, τα φρούτα περιέχουν φυσικά σάκχαρα, τα οποία σας βοηθάνε να μειώσετε την πρόσληψη γλυκών. Συνεπώς, συστήνεται η καθημερινή κατανάλωση 5 μερίδων φρούτων και λαχανικών.\nΜήπως χρησιμοποιείται πολύ αλάτι; Είναι γνωστό ότι το αλάτι αυξάνει σημαντικά το αίσθημα της δίψας αλλά και της πείνας συμβάλλοντας στην αύξηση της συνολικής θερμιδικής μας πρόσληψης. Επιπλέον, η μεγάλη πρόσληψη αλατιού ενδέχεται να οδηγήσει σε κατακράτηση περιττών υγρών στο σώμα (κατακράτηση). Πρόσφατες έρευνες φέρνουν στο φως και άλλη μια ενδιαφέρουσα ιδιότητα του αλατιού που μέχρι πρότινος γνώριζαν λίγοι. Φαίνεται λοιπόν ότι η μεγάλη κατανάλωση αλατιού αυξάνει την συγκέντρωση των κορτικοειδών στον λιπώδη ιστό με αποτέλεσμα αυτά με την σειρά τους να ενισχύουν την αύξηση και ανάπτυξη των λιποκυττάρων. Πέρα από την επίδραση που έχει όλη αυτή η διαδικασία στο βάρος μας, φαίνεται ότι μπορεί να συμβάλλει και στην ανάπτυξη ινσουλινοαντίστασης σε περιπτώσεις μεγάλης ευαισθησίας στο αλάτι. Οι διεθνείς συστάσεις προτείνουν πρόσληψη 2300mg Νατρίου την ημέρα, που πρακτικά σημαίνει 1 ¼ κ. γλυκού αλατιού συνολικά. Ωστόσο, καλό είναι να προσέχετε και το κρυφό αλάτι που έχουν τα τρόφιμα (π.χ. κονσέρβες, πατατάκια).\nΝερό πίνετε; Σύμφωνα με έρευνα που δημοσιεύθηκε στο Journal of Clinical Endocrinology and Metabolism, η κατανάλωση 500ml νερού μπορεί να προκαλέσει αύξηση του μεταβολισμού κατά 30%. Η επίδραση του νερού στο μεταβολισμό αρχίζει 10 λεπτά μετά την κατάποση, κορυφώνεται στα 30-40 λεπτά και μπορεί να διαρκέσει μέχρι και 1 ώρα. Σύμφωνα πάντα με τη μελέτη, κατανάλωση 1.5 λίτρου νερού ημερησίως μπορεί να αυξήσει την ημερήσια δαπάνη ενέργειας κατά 48 θερμίδες. Καθημερινά συστήνεται πρόσληψη 8-10 ποτήρια υγρών. Επιπλέον, κάποιες μελέτες προτείνουν πως η κατανάλωση 1 ποτηριού νερό πριν το φαγητό μπορεί να μειώσει αισθητά την όρεξη και την τάση για υπερκατανάλωση φαγητού και ιδιαίτερα λιπαρών τροφίμων.\nΚαταναλώνετε καθημερινά 2-3 μερίδες γαλακτοκομικών; Ολοένα και περισσότερο τα τελευταία χρόνια φαίνεται ότι οι δίαιτες με υψηλή περιεκτικότητα σε ασβέστιο και γαλακτοκομικά μειώνουν τη συσσώρευση λιποκυττάρων και ταυτόχρονα επιταχύνουν τη διαδικασία διάσπασης του λίπους (λιπόλυση). Η καθημερινή πρόσληψη 3 μερίδων ημίπαχων γαλακτοκομικών (γάλα, γιαούρτι), προσδίδουν στον οργανισμό την απαιτούμενη ποσότητα ασβεστίου για τη ρύθμιση του ενεργειακού μεταβολισμού και το μεταβολισμό των λιπών.\nΜήπως ακολουθείτε εντατικό πρόγραμμα φυσικής δραστηριότητας: Εάν η δίαιτα γίνεται ταυτόχρονα με άσκηση με βάρη πολύ πιθανό η ζυγαριά να μην δείχνει την αντίστοιχη απώλεια βάρους. Αυτό οφείλεται στο γεγονός ότι η άσκηση κάνει τους μυς να αποθηκεύουν υδατάνθρακες με την μορφή γλυκογόνου, διαδικασία που οδηγεί και σε κατακράτηση νερού μέσα στον μυ η οποία μπορεί να φτάσει έως και 1-2 κιλά παραπάνω στη ζυγαριά.\nΛαμβάνεις φαρμακευτική αγωγή που προκαλεί αύξηση βάρους; Κάποια από αυτά είναι τα κορτικοστεροειδή, τα αντικαταθλιπτικά και τα αγχολυτικά.\nΑντιμετωπίζεις ορμονικές διαταραχές όπως η ινσουλινοαντίσταση; Τα επίπεδα ινσουλίνης στο αίμα συνεχίζουν να παραμένουν υψηλά αντί να πέφτουν σε φυσιολογικά επίπεδα 1-2 ώρες μετά από ένα γεύμα. Αυτή η επιπλέον ινσουλίνη διεγείρει τα κύτταρα του οργανισμού να χρησιμοποιούν περισσότερη ενέργεια στη μορφή γλυκόζης και να τη μετατραπεί σε λίπος.\nΑντιμετωπίζεις ορμονικές διαταραχές όπως ο υποθυρεοειδισμός, κατάσταση στην οποία ο θυρεοειδής αδένας δεν παράγει επαρκή ποσότητα θυρορμονών, με αποτέλεσμα να μην μπορεί ο μεταβολισμός να λειτουργεί σε κανονικούς ρυθμούς.\nΈχεις δυσκοιλιότητα ή σύνδρομο ευερέθιστου εντέρου (κολίτιδα); Όταν κάποιος δεν ενεργείται φυσιολογικά, τα παραπροϊόντα του μεταβολισμού (τοξίνες) δεν αποβάλλονται, με αποτέλεσμα η ζυγαριά να δείχνει μέχρι και μισό κιλό παραπάνω. Επιπλέον το πρήξιμο στο έντερο (τυμπανισμός) λόγω ευαισθησίας σε κάποια τρόφιμα, μπορεί να δυσχεραίνει την προσπάθειά σας να χάσετε κιλά.\nΕίστε συστηματική στην τήρηση διαιτολογίου; Το να μένετε νηστική δεν είναι λύση για να μειώσετε το σωματικό σας βάρος. Επιπλέον, το να παραλείπεται βασικές ομάδες τροφίμων, στερεί από τον οργανισμό σας σημαντικά θρεπτικά συστατικά, τα οποία ενισχύουν το μεταβολισμό σας!\nΚλινικός Διαιτολόγος – Διατροφολόγος, MSc Επιστημονική Διευθύντρια ΛΟΓΩ ΔΙΑΤΡΟΦΗΣ Νεμέα Κορινθίας Αντιπρόεδρος ΕΛ.Δ.Ε. [email protected] Email: [email protected]


Κινητοποιήσεις αντίστασης και ελπίδας. Να δώσουμε το αγωνιστικό παρών! | Εκπαιδ. Παρέμβαση Αχαΐας\n24 Ιανουαρίου, 2010 in Απεργίες, Αχαΐα, Αντιστάσεις, Δημόσιοι υπάλληλοι, Εφ' όλης της ύλης, Εκπ. Παρέμβαση Αχ, Εκπαιδευτικό κίνημα\nα) με την υποτέλεια των δυο κομμάτων που κυβερνούν τη χώρα σ’ όλη τη μεταπολίτευση,\nβ) με το είδος της οικονομικής παραγωγής της χώρας και την κυριαρχία των τραπεζών, των μεγάλων ΜΜΕ, των διαπλεκόμενων Α. Ε., του χρηματιστηρίου, κλπ.,\nγ) Με την εν γένει πολιτισμική ενσωμάτωση μεγάλων στρωμάτων της χώρας στο χυδαίο υλισμό, ατομισμό-καταναλωτισμό και διαφθορά,\nδ) Με την εκμετάλλευση της πολύπλευρης χρηματοπιστωτικής κρίσης, η οποία φέρνει στην επιφάνεια τις εγγενείς αντιφάσεις του καπιταλισμού από τη μια, αλλά και την αλλοπρόσαλλη οικονομική πολιτική της εγχώριας ελίτ (Ολυμπιακοί αγώνες, ιδιωτικοποιήσεις, μίζες, διάλυση πρωτογενούς παραγωγής, στήριξη ημετέρων, κλπ),\nε) με τα προβλήματα συνοχής, προσανατολισμού – φερεγγυότητας των υπαρκτών συνδικαλιστικών συλλογικοτήτων και θεσμών και ειδικά των ηγεσιών ΔΑΚΕ -ΠΑΣΚ, οι οποίες μεταμορφώνονται όταν βρίσκονται στην κυβέρνηση τα κόμματά τους…\nΤο νόημα της καθολικής αντίστασης σήμερα – Δεν θα πληρώσουμε εμείς την κρίση τους\nΓια να μη λέμε πολλά λόγια, στηρίζουμε την ουσία του πολιτικού σκεπτικού, τα αιτήματα και συζητάμε το πρόγραμμα δράσης του ΔΣ της ΟΛΜΕ. Ανοίγει όλα τα ζητήματα για τα οποία υπήρξε και προγραμματική δέσμευση στο ΔΣ της ΕΛΜΕ. Κατά κάποιο τρόπο δείχνει, αν όχι με πλήρη καθαρότητα, το ρόλο της ΕΕ και ειδικά του συμφώνου σταθερότητας, της Συνθήκης της Λισαβόνας, της ΟΝΕ, των ευρωπαϊκών δικαστηρίων που είναι δέσμια της γραφειοκρατίας των Βρυξελλών και των μεγάλων χωρών και ελίτ της Ε.Ε.\nΜόνο ένα ρωμαλέο, ενωτικό και πλατύ κίνημα μπορεί να σταματήσει την επικυριαρχία των ελίτ της ΕΕ πάνω στη χώρα και στους εργαζόμενους. Γιατί φοβούνται το ντόμινο και στις δικές τους χώρες. Έχουμε ανάγκη επομένως: συμμετοχή των πολλών, πλατιές γεν. συνελεύσεις, οριζόντιο συντονισμό σωματείων, μη ενσωμάτωση στους επαγγελματίες συνδικαλιστές της ΑΔΕΔΥ, απεργιακές επιτροπές. Δυο είναι τα μεγάλα ραντεβού αυτές μέρες:\n1) Το «μικρό ραντεβού» των αδιορίστων-ωρομισθίων-αναπληρωτών εκπαιδευτικών σε Αθήνα και Θεσσαλονίκη που έγινε το Σάββατο 23-01-2010 με τη στήριξη ΟΛΜΕ και ΔΟΕ.\n2) Το «μεγάλο ραντεβού» εκπαιδευτικού και ευρύτερου δημοσιοϋπαλληλικού κινήματος που έρχεται στις 10 Φλεβάρη.\nΈχουμε να αντιμετωπίσουμε την ανατροπή του αναδιανεμητικού συστήματος και τη διάλυση των μισθών από τη μια, και από την άλλη την πλήρη διάλυση της δημόσιας εκπαίδευσης και των εκπαιδευτικών με τη προετοιμαζόμενη αντιδραστική περιφερειοποίησή της.\nΔυο λόγια σταράτα για τη μη προγραμματική συγκρότηση του ΔΣ της Α΄ ΕΛΜΕ\nΗ ΔΑΚΕ εύχονταν την σύγκρουση των παρατάξεων ΠΑΣΚ-ΕΑΣ και επομένως την αποτυχία της προσπάθειας της Εκπ. παρέμβασης, η οποία χωρίς να διεκδικεί τον πρόεδρο είχε ρίξει όλες τις δυνάμεις στις προγραμματικές δεσμεύσεις και τα μέτρα στήριξης. Και ενώ είχαν συμφωνήσει στις προγραμματικές δεσμεύσεις και την εναλλαγή στη θέση του προέδρου, ΠΑΣΚ και ΕΑΣ διαφώνησαν αν η εναλλαγή θα ήταν εξαμηνιαία ή ετήσια, (αν και εμείς βρίσκαμε πιο λογική την εξαμηνιαία, αλλά δεν το βάλαμε απαράβατο όρο) αναγορεύοντας τη διαφωνία τους σε πρωτεύον ζήτημα προσέφεραν τελικά τον πρόεδρο στη ΔΑΚΕ. Και επειδή το τελικό σενάριο επαναλήφθηκε όπως πέρισυ, ρωτάμε:\nΠιστεύουν στο προγραμματικό προεδρείο ναι ή όχι; Ποιο θεωρούν πρωτεύον; Τη προγραμματική συγκρότηση ή την καρέκλα του προέδρου; Και αφού θεωρούσαν σαν πιο σημαντικό τον τρόπο εναλλαγής στη θέση του προέδρου γιατί δεν ξεκινούσαν τη συζήτηση απ’ αυτό για να υπάρξει και συντομότερη συγκρότηση; Θεωρούν ήσσονος σημασίας το αν κατέχει τη θέση του προέδρου η ΔΑΚΕ; Είναι ευχαριστημένοι με την άλωση της ΕΛΜΕ Αχαΐας από τη ΔΑΚΕ; Είναι ευχαριστημένοι από τη στάση πέρσι του δακίτη προέδρου και τον «επιβράβευσαν» με 2η θητεία;\nΤο πολιτικό κέρδος, με τη στάση της Εκπ. Παρέμβασης, είναι οι προγραμματικές δεσμεύσεις και τα μέτρα στήριξης τα οποία εμείς θα τα τιμήσουμε πολλαπλά. Έτσι το κύριο βάρος μας από εδώ και πέρα επικεντρώνεται στη συλλογική, συνδικαλιστική – πολιτική και αγωνιστική ανύψωση του κλάδου από τη μια, και στις πολυποίκιλες οριζόντιες συμμαχίες με τα σωματεία που έχουν την αντίστοιχη βούληση.\nΠάτρα, 21-01-2010, https://eparemvasiax.wordpress.com\nΓια τη γέφυρα Ρίου – Αντιρρίου »


Οι Έλληνες πρώτοι στη χρήση ίντερνετ\nΤο 55% του πληθυσμού της Ελλάδας –περισσότεροι από 5,1 εκατ. Έλληνες- διαθέτουν σήμερα σύνδεση με το Ίντερνετ, με μέση εβδομαδιαία χρήση 17,1 ωρών, που είναι...αρκετά υψηλότερη της χρήσης στην Ευρωπαϊκή Ένωση (μέσος όρος 14,8 ώρες). Μάλιστα, υπερβαίνει και τον χρόνο που διαθέτει ο Έλληνας για την παρακολούθηση τηλεοπτικών προγραμμάτων (16,9 ώρες). Εκτιμάται ότι το 2020 οι χρήστες του Ίντερνετ διεθνώς θα φθάσουν τα πέντε δισεκατομμύρια, ενώ μέσα στην επόμενη τριετία όλα τα κινητά τηλέφωνα θα είναι «έξυπνα τηλέφωνα» (smartphones).\nΧαρακτηριστικά, ανέφερε ότι σήμερα καταγράφονται διεθνώς δύο δισεκατομμύρια χρήστες του Ίντερνετ, ένα δισεκατομμύριο εγγεγραμμένοι στο facebook και δύο δισεκατομμύρια video views στο youtube καθημερινά. ΠΗΓΗ: techit.gr\n/ Οι Έλληνες πρώτοι στη χρήση ίντερνετ


Μαρία Τζομπανάκη: «Στην Ελλάδα θα ήμουν πιο προστατευμένη»– Η έκκληση του γιου της - Life - Νέα Κρήτη\nΤώρα διαβάζετε: Μαρία Τζομπανάκη: «Στην Ελλάδα θα ήμουν πιο προστατευμένη»– Η έκκληση του γιου της\nΜαρία Τζομπανάκη: «Στην Ελλάδα θα ήμουν πιο προστατευμένη»– Η έκκληση του γιου της\nΗ Κρητικιά ηθοποιός περιγράφει πώς περνά την καραντίνα στη Ν. Υόρκη\nΣε κατ’ οίκον αυτοπεριορισμό λόγω του κορωνοϊού βρίσκεται η γνωστή ηθοποιός Μαρία Τζομπανάκη, όχι όμως στην Αθήνα, αλλά στη Νέα Υόρκη όπου ζει τα τελευταία χρόνια με τον σύζυγό της.\n«Τα περισσότερα κρούσματα είναι στο Μπρούκλιν και στο Κουίνς. Οι άνθρωποι εδώ δεν ενημερώθηκαν εγκαίρως. Δεν δόθηκαν οδηγίες. Γι’ αυτό συμβαίνει αυτό το πράγμα. Οι Αμερικάνοι είναι άλλος λαός» ανέφερε αρχικά η Μαρία Τζομπανάκη μιλώντας στην εκπομπή «Στη Φωλιά των Κου Κου» και πρόσθεσε:\nΜπροστά σε ένα κοινό κίνδυνο, συσπειρώνονται. Όσο και να είμαστε γλεντζέδες και λίγο αντιδραστικοί με αυτούς που έχουν εξουσία, σε αυτή την περίπτωση έχουν καταλάβει πάρα πολύ καλά τι συμβαίνει. Ο κοροναϊός είναι ένας ιδιαίτερα μεταδοτικός ιός που δεν έχει χαρτογραφηθεί ακόμα και μεταλλάσσεται με πολύ έξυπνο και γρήγορο τρόπο».\n«Εγώ εδώ τυχαία τη γλίτωσα. Ήταν να πάω σε μία πολιτιστική χοροεσπερίδα που ήταν όλοι οι κρητικοί σύλλογοι και μου είπε ο Γιάννης να μην πάμε. Από αυτούς πέθαναν δύο τις τελευταίες μέρες και οι υπόλοιποι είναι άρρωστοι» δήλωσε η Μαρία Τζομπανάκη, ενώ για τον γιο της, Ορφέα Αυγουστίδη, αποκάλυψε πως την παίρνει τηλέφωνο αυτές τις μέρες και της λέει:\n«Να προσέχεις και σε θέλω πολλά πολλά χρόνια ακόμα κοντά μου».\nΗ δημοσίευση κοινοποιήθηκε από το χρήστη Maria Tzompanaki (@mtzompanaki) στις 26 Ιαν, 2020 στις 7:39 πμ PST


Η Ιωάννα Καρυοφύλλη νέα πρόεδρος στην ΕΑΟΜ-ΑμεΑ – SportSite.gr\nHome / Sports / Η Ιωάννα Καρυοφύλλη νέα πρόεδρος στην ΕΑΟΜ-ΑμεΑ\nPosted by: Sport FM in Sports, Άλλα Σπόρ 24 Μαρτίου 2021\t0 2 Views\nΤο νέο ΔΣ της ΕΑΟΜ-ΑμεΑ συνήλθε σε σώμα τη Δευτέρα και θα έχει θητεία 3,5 ετών, έως το τέλος του Παραολυμπιακού κύκλου 2021-2024.\nΕιδική Γραμματέας Κωνσταντίνα Σωτηριάδη\nΗ Τακτική Γενική Συνέλευση της ΕΑΟΜ-ΑμεΑ πραγματοποιήθηκε την Κυριακή διαδικτυακά με τη συμμετοχή 34 σωματείων, όσα δηλαδή είχαν και δικαίωμα ψήφου, καθώς και πολλά ακόμη που είχαν δικαίωμα λόγου.\nΣτο 12μελές Διοικητικό Συμβούλιο εξελέγησαν, εκτός της Ιωάννας Καρυοφύλλη, και ο Γιώργος Καπελλάκης, ως υποψήφιος πρόεδρος που συγκέντρωσε ποσοστό ψήφων μεγαλύτερο του 25%, καθώς και οι παρακάτω υποψήφιοι για το Διοικητικό Συμβούλιο: Κωνσταντίνος Σιάχος (26), Κωνσταντίνα Σωτηριάδη (23), Δημήτριος Σηφάκης (21), Θωμαή Θεοδωρίδου (18, έλαβε την εν λόγω θέση κατόπιν κλήρωσης λόγω ισοψηφίας με τον Εμμανουήλ Μαρκίδη), Αντώνιος Παπαδάκης (20), Στέφανος Φασιάς (20), Εμμανουήλ Μαρκίδης (18), Παναγιώτης Καδδάς (14), Ελένη Καλογεροπούλου (14), Σπυρίδων Σπύρου (14), Γεωργία Γεωργακοπούλου (13, έλαβε την εν λόγω θέση κατόπιν κλήρωσης ισοψηφίας με τον Σπυρίδων Φρεμεντίτη).\nΟι Αντώνης Αντωνίου, Παναγιώτης Αλεπουδέας και Ελισάβετ Ταχαή εκλέγονται ως τρεις τακτικοί και ο Ιωάννης Μπάρμπας ως αναπληρωματικό μέλος της Εξελεγκτικής Επιτροπής.\nΑν και το ζητούμενο από την παρουσία του Σωτήρη Γαλόγαυρου στο World Shooting Para Sport World Cup των Ηνωμένων Αραβικών Εμιράτων (Al Ain) ήταν το MQS στο R7, κάτι που επιτεύχθηκε το περασμένο Σάββατο με την επίδοση 1.110 στην καραμπίνα τριών στάσεων (όγδοη θέση), εκείνος φρόντισε να χαρίσει στην ελληνική σκοποβολή ακόμη ένα διεθνές μετάλλιο.\nΉτοι, ο Γαλόγαυρος κατέκτησε το χάλκινο μετάλλιο στο αεροβόλο τουφέκι R1 με επίδοση 222,5, που αποτελεί νέο πανελλήνιο ρεκόρ. Το προηγούμενο ρεκόρ ανήκει στον ίδιο με 182.0 από τις 4 Δεκεμβρίου 2018 στη Σερβία. Στον προκριματικό, όπου, επίσης, είχε βρεθεί στην τρίτη θέση, η επίδοσή του ήταν 615.0.\nΣτο μεταξύ, τη 13η θέση στην κατηγορία R4 – Mixed 10m Air Rifle Standing SH2 κατέλαβε η Καλλιόπη Καπάτου, με επίδοση 612.5.\nΓκραν Πρι Τυνησίας: Παγκόσμιο ρεκόρ ο Σεβδικαλής στη δισκοβολία, 14 μετάλλια η Ελλάδα\nΜε τον ιδανικότερο τρόπο «έπεσε η αυλαία» του Γκραν Πρι της Τυνησίας για τον ελληνικό στίβο. Ο Γιάννης Σεβδικαλής σημείωσε νέο παγκόσμιο ρεκόρ στη δισκοβολία κατηγορίας F62, ενώ η Ελλάδα ολοκλήρωσε την παρουσία της στη διοργάνωση με συνολικό απολογισμό 14 μετάλλια (τρία χρυσά, πέντε ασημένια, έξι χάλκινα) και τη 15η θέση στον σχετικό πίνακα.\nΗ καλύτερη βολή του Σεβδικαλή μετρήθηκε 27.36, ενώ το προηγούμενο δικό του παγκόσμιο ρεκόρ ήταν 27.22 από το Πανελλήνιο Πρωτάθλημα του περασμένου Ιουλίου στο ΟΑΚΑ.\nΔύο χρυσά μετάλλια στο ακόντιο και τη σφαίρα κατηγορίας F54 κατέκτησε ο Μανώλης Στεφανουδάκης. Ο δις Παραολυμπιονίκης στον ακοντισμό ξεπέρασε τα 29 μέτρα (29.17μ), ενώ η καλύτερη βολή του στη σφαιροβολία μετρήθηκε 8.22.\nΟ Στέλιος Μαλακόπουλος (T64) στη μικτή κούρσα (T42/44/62/64) των 100 μέτρων είχε επίδοση 12.56 και κατέκτησε τη δεύτερη θέση, ενώ τα χάλκινα μετάλλια της τρίτης και τελευταίας ημέρας πήραν η Ανθή Λιάγκου στο ακόντιο F33 με 10.78μ. και η Ζωή Μαντούδη στη σφαίρα F20 με 12.35μ. Στο ίδιο αγώνισμα (μικτή κατηγορία F12/13/20/44/46) η Βαλασία Κυργιοβανάκη κατετάγη τέταρτη με 12.23.\nΑκόμα, ο Ιωάννης-Λουκάς Πρωτονοτάριος κατετάγη έκτος στα 200 μέτρα Τ36 με επίδοση 28.95.\nPrevious: Επαναρχίζει η Handball Premier το ερχόμενο σαββατοκύριακο\nNext: Πολυτιμότερος της έβδομης αγωνιστικής της Volley League ο Φρομ


Σχετικά με την ειρωνεία.\nΑντιγράφω από κάτι παλιές μου σημειώσεις (πολύ παλιές), που κράτησα από αυτό, ελαφρώς διασκευασμένες.\nΟ αριστοτελικός (και πολύ επίμονος) ορισμός της ειρωνείας είναι ότι 'εννοούμε το αντίθετο από αυτό που λέμε'. Άρα όταν περνάμε μέσα από ένα ρημαγμένο και παρατημένο γκέτο και λέμε ειρωνικά "εδώ η Θάτσερ έκανε το θαύμα της" εννοούμε ότι "εδώ η Θάτσερ δεν έκανε το θαύμα της"; Όχι βέβαια.\nΚατά τη Θεωρία της Συνάφειας (Relevance Theory) των Dan Sperber και Deirdre Wilson, η ειρωνεία είναι κάτι άλλο. Σύμφωνα με τη Θεωρία της Συνάφειας, κατ' αρχήν επιδιώκουμε ή έστω επιθυμούμε τα εκφωνήματά μας, όσα λέμε ή γράφουμε, να μοιάζουν με τις σκέψεις μας. Όταν τα εκφωνήματά μας μοιάζουν με τις σκέψεις των άλλων, τότε λέμε ότι χρησιμοποιούμε τη γλώσσα απηχητικά (echoically): απηχούμε σκέψεις άλλων. Παράδειγμα απηχητικής χρήσης της γλώσσας:\nΑ: "Πήρες τηλέφωνο τη Νίνα ρε;"\nΒ: "Είμαι ένα αδιάφορο καθήκι"\nΤο "είμαι ένα αδιάφορο καθήκι" δεν απηχεί μάλλον τις σκέψεις του ομιλητή, παρά τι θεωρεί ο ομιλητής Β ότι θα σκεφτεί η Νίνα, και αυτό απηχεί.\nΒεβαίως, στην απηχητική χρήση της γλώσσας μπορεί να απηχούμε δικές μας σκέψεις από το παρελθόν, π.χ.\nΑ: "Γιατί ψήφισες Καμίνη;"\nΒ: "Σοβαρός άνθρωπος, καμμία σχέση με τον άλλο"\nΠιθανότατα το εκφώνημα του Β δε μοιάζει πια καθόλου με τις σκέψεις του τη στιγμή της εκφώνησης, παρά απηχεί παλιότερες σκέψεις του, π.χ. πριν τις τελευταίες δημοτικές εκλογές.\nΣύμφωνα με τη Θεωρία της Συνάφειας, ειρωνεία έχουμε όταν με το εκφώνημά μας απηχούμε τις σκέψεις άλλων με υπονοούμενη διάθεση απόρριψης. Το κλειδί βεβαίως βρίσκεται στο 'υπονοούμενη' (implicated). Παράδειγμα: Ο Α ενθαρρύνει τη Β που ετοιμάζεται να δώσει ένα δύσκολο μάθημα και της λέει "Θα σκίσεις". Η Β παραδίδει λευκή κόλλα. Αν η Β μετά το μάθημα πει στον Α "έσκισα", αυτό είναι ειρωνεία. Αν η Β πει στον Α "μαλακίες έλεγες ότι θα έσκιζα", αυτό δεν είναι ειρωνεία.\nΓενικά, για να δουλέψει η ειρωνεία πρέπει ο ακροατής/αναγνώστης\nα. Να καταλάβει ότι η ομιλήτρια απηχεί σκέψεις άλλων, ότι χρησιμοποιεί απηχητικά τη γλώσσα, ότι δε μοιάζει το εκφώνημά της με τις δικές της σκέψεις,\nβ. Να καταλάβει ότι η ομιλήτρια χρησιμοποιεί τη γλώσσα απηχητικά με απορριπτική ή απαξιωτική διάθεση. Κι αυτό γιατί η ειρωνεία βασίζεται στο υπονόημα (implicature).\nΕπίσης, για να δουλέψει η ειρωνεία, προϋποτίθεται ενός είδους συμπαιγνία, συνεννόηση ή έστω συναντίληψη μεταξύ ομιλήτριας και ακροατή, να έχουνε κοινά συμφραζόμενα και παραδοχές. Γι' αυτό ακριβώς και πολύ συχνά η ειρωνεία δεν είναι επιτυχής.\nΑυτά για τον old boy και το χτεσινό μπουχαχά.\nΑναρτήθηκε από Sraosha στις 12:30 π.μ.\ncostinho 18 Ιανουαρίου 2013 - 12:42 π.μ.\nδύτης των νιπτήρων 18 Ιανουαρίου 2013 - 10:17 π.μ.\nΜια και σ' αρέσουν οι αυτοαναφορές, κι εγώ θυμήθηκα αυτό (ξανά).\nΑνώνυμος 18 Ιανουαρίου 2013 - 1:13 μ.μ.\nΑνώνυμος 18 Ιανουαρίου 2013 - 2:10 μ.μ.\nτο οποίο σημαίνει οτι δεν συναγελάζεσαι με ηλιθίους για να ΄χεις την ειρωνεία ολόκληρη και τον αποδέκτη χορτάτο\nFivosV 18 Ιανουαρίου 2013 - 4:13 μ.μ.\nΑνώνυμος 18 Ιανουαρίου 2013 - 11:29 μ.μ.\nΤη θεωρία της Ζήλειας την ξέρεις; Είναι δύο. Ο ένας έχει κάτι που τον ξεχωρίζει από το πλήθος και τον κάνει κοσμαγάπητο. Το κάτι αυτό ο άλλος δεν το έχει. Κατηγορεί ο ένας τότε τον άλλο και το κάτι αυτό του με αμφισημίες. Αν ήταν είρωνας θα τον κατηγορούσε με ειρωνεία. Στην ειρωνεία όμως χαμογελάει και κάποιος, πέφτουν οι ρόλοι στο χώμα, ξεβρακωνόμαστε. Με τη ζήλεια τίποτα δε βγαίνει.\nxtina 22 Ιανουαρίου 2013 - 11:11 π.μ.\nας προσθέσουμε και την τραγική ειρωνία για να κλείσει ο κύκλος..


Λευκά Φουσκωτά Ιταλικά Γυναικεία Μπουφάν Χειμωνιάτικα, Φθηνά, με Κουκούλα.\nΛευκό μπουφάν γυναικείο κοντό με κουκούλα χειμωνιάτικο\nΓυναικείο άσπρο μπουφάν σε ίσια γραμμή με αποσπώμενη κουκούλα.\nΕξαιρετικά ζεστό, Ιταλικό γυναικείο μπουφάν λευκό κοντό χειμωνιάτικο , πολύ αφράτο, πολύ απαλό, με ίδια άσπρη κουκούλα και φερμουάρ. Το τέλειο πανωφόρι για το χειμώνα, άνετο και φουσκωτό, αγκαλιάζει το κορμί με ζεστασιά και προστατεύει περιμετρικά από το χειμωνιάτικο κρύο.\nΕξαιρετικά ζεστό, Ιταλικό γυναικείο μπουφάν λευκό κοντό χειμωνιάτικο , πολύ αφράτο, πολύ απαλό, με ίδια άσπρη κουκούλα και φερμουάρ. Το τέλειο πανωφόρι για το χειμώνα, άνετο και φουσκωτό, αγκαλιάζει το κορμί με ζεστασιά και προστατεύει περιμετρικά από το χειμωνιάτικο κρύο. Αγόρασε τη νέα top τάση της μόδας, αφενός με εξαιρετική επένδυση και αφετέρου με γνώμονα την τιμή και την καλαισθησία! Αν ψάχνεις και άλλα σχέδια, δες στην κατηγορία μας "Γυναικεία Πανωφόρια" ή επέλεξε από το κεντρικό μενού για "Φθηνά Μπουφάν".\nBonus Tip: Αποστέλλουμε τα κοντά γυναικεία μπουφάν με αντικαταβολή σε Θεσσαλονίκη, Αθήνα, Ηράκλειο, Λάρισα και πολλά άλλα σημεία. Μπορείς να βρεις online φθηνα γυναικεια ρουχα με αντικαταβολη και δωρεάν μεταφορικά, αρκεί το συνολικό καλάθι να ξεπερνά την ελάχιστη παραγγελία. (Συμβουλέψου την αρχική μας σελίδα, συνήθως στέλνουμε δωρεάν, χωρίς έξοδα αποστολής, όλες τις παραγγελίες άνω των 30€.)


Με χατ τρικ Χασαν ξέσπασε στον ΟΦΗ με 5-1\nΦεβρουάριος 25, 2019, 8:06 μμ 169 Views\nΕυρεία νίκη με 5-1 και χατ τρικ του Χασάν (36΄, 46΄, 60΄) σημείωσε ο Ολυμπιακός επί του ΟΦΗ στο στάδιο Γεώργιος Καραϊσκάκης για την 22η αγωνιστική της Super League, δείχνοντας τη φορά αυτή μεγάλη ευχέρεια στο σκοράρισμα. Για τους νικητές, που μείωσαν τη διαφορά από τον πρωτοπόρο ΠΑΟΚ στους 7 βαθμούς, σκόραραν ακόμη οι Μασούρας (15΄) και Φορτούνης (40΄).\nΣτο πρώτο γύρο ο ΟΦΗ είχε νικήσει 1-0 τον Ολυμπιακό και του είχε προκαλέσει πολλά προβλήματα. Η προϊστορία των δύο ομάδων ήταν σαφώς με τους Πειραιώτες στα εντός έδρας ματς, αφού είχαν 35 νίκες (4 ισοπαλίες) και 1 ήττα από το 1990, με το εντυπωσιακό 4-5 για τους Κρητικούς και μάλιστα 2 γκολ είχε σημειώσει ο σημερινός προπονητής τους, Χάιμε Βέρα.\nΟ ΟΦΗ μείωσε στο 57΄ σε 4-1 με εξαιρετικό δεξί σουτ του Ναμπί έξω από την περιοχή, αλλά στο 60΄ ο Χασάν… χτύπησε και πάλι (πλασέ από ασταθή απόκρουση του Στρέζου) κάνοντας το 5-1 σημειώνοντας χατ τρικ και συνολικά το 7ο εφετινό του τέρμα στο πρωτάθλημα.\nΚίτρινες κάρτες: Ποντένσε – Σόουζα, Κοροβέσης, Μπράουν, Σακόρ\nPower Of Love: Παίκτρια στο ριάλιτι νοσεί με μεταδιδόμενο νόσημα; Τι λέει η Μαρία Μπακοδήμου\nGNTM 2: Η Ηλιάνα Παπαγεωργίου φορώντας μόνο το μπουρνούζι. ΤΣΙΤΣΙΔΗ στα γυρίσματα του ριάλιτι μόδας


Ντράγκι: Η ΕΚΤ είναι ανεξάρτητη απέναντι στα κράτη-μέλη - Ειδήσεις - νέα - Το Βήμα Online\nΝτράγκι: Η ΕΚΤ είναι ανεξάρτητη απέναντι στα κράτη-μέλη\nΗ Ευρωπαική Κεντρική Τράπεζα διατήρησε αμετάβλητα τα επιτόκια αναφοράς (0,0%) και αποδοχής καταθέσεων (-0,40%), μεταδίδει το Reuters.\n21 Απριλίου 2016, 15:05 Ενημερώθηκε: 21 Απριλίου 2016, 16:55\nΕίμαστε ανεξάρτητοι απέναντι στα κράτη-μέλη. Είχαμε μια συζήτηση για αυτό σήμερα και το διοικητικό συμβούλιο ομόφωνα αποφάσισε να υπερασπιστεί την ανεξαρτησία της ΕΚΤ. Με αυτόν τον τρόπο απάντησε ο Μάριο Ντάγκι στα πυρά που δέχεται από τη Γερμανία και τον Σόιμπλε για τα χαμηλά επιτόκια.\nΕχουμε εντολή να διατηρήσουμε την σταθερότητα των τιμών για όλη την ευρωζώνη και όχι μόνο για την Γερμανία, απάντησε ο κ. Ντράγκι σε ερώτηση για την κριτική που δέχεται η ΕΚΤ από την Γερμανία. Η εντολή μας απορρέει από την συνθήκη και τον νόμο και όχι τους πολιτικούς, υπογράμμισε.\nΟ επικεφαλής της ΕΚΤ, δήλωσε στην καθιερωμένη συνέντευξη τύπου πώς τα επιτόκια θα παραμείνουν στα σημερινά ή χαμηλότερα επίπεδα για σημαντικό διάστημα και αρκετά μετά από το τέλος του προγράμματος ποσοτικής χαλάρωσης.\nΟ κ. Ντράγκι ανέφερε πως οι αγορές στοιχείων ενεργητικού θα συνεχιστούν τουλάχιστον ως τον Μάρτιο του 2017 και μέχρι να επιτευχθούν οι στόχοι για τον πληθωρισμό. Επισήμανε επίσης πως τον Ιούνιο θα ξεκινήσουν οι αγορές εταιρικών ομολόγων.\nΟ ίδιος επανέλαβε πως η αβεβαιότητα γύρω από την κατάσταση της παγκόσμιας οικονομίας παραμένει, προσθέτοντας πως πρέπει να διατηρηθεί η επεκτατική νομισματική πολιτική.\nΠαράλληλα, τόνισε πως η ΕΚΤ είναι διατεθειμένη να χρησιμοποιήσει όλα τα διαθέσιμα εργαλεία που έχει στην κατοχή της.\nΘετικός ο αντίκτυπος από τα μέτρα της ΕΚΤ για επιχειρήσεις και νοικοκυριά\nΗ οικονομική ανάκαμψη στην ευρωζώνη θα συνεχιστεί, σημείωσε στην ομιλία του ο κ. Ντράγκι. Όπως σημείωσε, η εγχώρια ζήτηση συνεχίζει να στηρίζεται από τα μέτρα νομισματικής πολιτικής που εφαρμόζει η ΕΚΤ.\nΟ θετικός τους αντίκτυπος στις χρηματοδοτικές συνθήκες, σε συνδυασμό με τις βελτιώσεις στην εταιρική κερδοφορία, ευνοεί το οικονομικό κλίμα, πρόσθεσε.\nΕπιπλέον, η επεκτατική νομισματική πολιτική, τα κέρδη στην απασχόληση και οι χαμηλές τιμές του πετρελαίου θα προσφέρουν στήριξη στο διαθέσιμο εισόδημα των νοικοκυριών και της κατανάλωσης.\nΟ κ. Ντράγκι σημείωσε ακόμα πως η έκθεση της ΕΚΤ για τον τραπεζικό δανεισμό για το πρώτο τρίμηνο του 2016 δείχνει περαιτέρω βελτιώσεις στις πιστωτικές συνθήκες για τις επιχειρήσεις και για την ζήτηση για δάνεια σε όλες τις κατηγορίες δανείων. Η βελτίωση στην ζήτηση για τραπεζικά δάνεια στηρίχθηκε από το χαμηλό επίπεδο των επιτοκίων και τις χρηματοδοτικές ανάγκες για επενδύσεις, πρόσθεσε.\nΣυνολικά, τα μέτρα νομισματικής πολιτικής από το 2014 έχουν βελτιώσει τις πιστωτικές συνθήκες για εταιρείες και νοικοκυριά, τόνισε.\nΗ Ευρωπαική Κεντρική Τράπεζα διατήρησε αμετάβλητα τα επιτόκια αναφοράς (0,0%) και αποδοχής καταθέσεων (-0,40%). Χωρίς μεταβολές και το επιτόκιο οριακής χρηματοδότησης (0,25%).\nΟι συγκλίνουσες εκτιμήσεις των αναλυτών προέβλεπαν πως η ΕΚΤ δεν θα προχωρήσει σε αλλαγές στα επιτόκια.\nΟπως αναφέρει στην ανακοίνωσή της η κεντρική τράπεζα, «σε ό,τι αφορά τα μη συμβατικά μέτρα νομισματικής πολιτικής, αρχίσαμε να αυξάνουμε το ύψος των μηνιαίων αγορών που διενεργούμε στο πλαίσιο του προγράμματος αγοράς περιουσιακών στοιχείων σε 80 δισεκ. ευρώ.\nΠλέον επικεντρωνόμαστε στην εφαρμογή των πρόσθετων μη συμβατικών μέτρων που αποφασίστηκαν στις 10 Μαρτίου 2016.


Διαβάστε για τον επόμενο αγώνα της Ανδρικής ομάδας του Πρωτέα Βούλας: ✅ Κυριακή 15 Απριλίου / 5:00 μ.μ.\nΗ ΑΝΔΡΙΚΗ ομάδα του ΠΡΩΤΕΑ δεν πέτυχε νίκη απέναντι στην ομάδα της Κορίνθου για πολύ λίγο σε έναν δπυσκολο αγώνα. ✅Τα δεκάλεπτα: 21-18, 39-36, 62-62, 80-78 Παραμένουμε ΕΝΩΜΕΝΟΙ και Συνεχίζουμε! ➡ Επόμενος αγώνας: την Κυριακή 15/04 ο ΠΡΩΤΕΑΣ ΒΟΥΛΑΣ φιλοξενείται από τον ΠΑΝΕΛΕΥΣΙΝΙΑΚΟ ΑΟ στις 17:00 για την 25η αγωνιστική\nΔιαβάστε για την επόμενη αναμέτρηση της ομάδας των ανδρών του Πρωτέα Βούλας. Η ομάδα μας φιλοξενείται από τον "ΚΑΟ ΚΟΡΙΝΘΟΣ" για την 24η αγωνιστική του πρωταθλήματος Μπάσκετ της Β' Εθνικής Ανδρών. ↪ Ο αγώνας θα διεξαχθεί την Κυριακή 1 Απριλίου και ώρα 17:00 στο Κλειστό ΔΑΚ Κορίνθου. ⬆ Καλή επιτυχία…\nΟ Πρωτέας Βούλας μετά την 2η συνεχόμενη νίκη του έφτασε τους 34 βαθμούς και ατενίζει το μέλλον με αισιοδοξία! ▶ Η βαθμολογία (σε 23 αγώνες): 1. Ιωνικός Νικαίας 45, 2. Διαγόρας Δρυοπιδέων 41, 3. Ιπποκράτης Κω 39, 4. Πανερυθραϊκός 36, 5. Τρίτωνας 36, 6. Μανδραϊκός 36, 7. Ηράκλειο 34, 8.…\nΕμφατική νίκη της ομάδας μας με +34 πόντους απέναντι στο Παγκράτι! ▶ Τα δεκάλεπτα: 21-10, 41-27, 62-39, 79-45. ✅ Πρωτέας Βούλας (Βλάχος, Τερζής): Αγγελόπουλος 4, Βαρδαβάς 2, Αθηνιώτης 7(2), Ματαλιωτάκης 4, Μορφης 10, Μπάλας 3, Παπαδής, Καματερός 12, Γαργαλης 15(1), Αυγενικός 15(1), Ματσάγγος 5(1), Λάτσης. ✅ Παγκράτι (Κουστένης, Λυτόπουλος): Μπένος…


Μητσοτάκης-Πατούλης κατά κυβέρνησης-Τόσκα για Κύθηρα - Press Publica | Δημοσιογραφία για το δημόσιο συμφέρον\nΑρχική Pressroom Πολιτική Μητσοτάκης-Πατούλης κατά κυβέρνησης-Τόσκα για Κύθηρα\nΜητσοτάκης-Πατούλης κατά κυβέρνησης-Τόσκα για Κύθηρα\nΕπίθεση στη κυβέρνηση εξαπέλυσε μέσω twitter o πρόεδρος της ΝΔ, Κυριάκος Μητσοτάκης, για τη στάση της απέναντι στο δήμαρχο Κυθήρων μετά την καταστροφική πυρκαγιά στο νησί.\nΈνα 24ωρο νωρίτερα, ο υπουργός Δημόσιας Τάξης Νίκος Τόσκας είχε κατηγορήσει τον δήμαρχο Κυθήρων ότι «έπαιξε πολιτικό παιχνίδι, ως βασικό στέλεχος της Νέας Δημοκρατίας, ζητώντας υπερβολικά πράγματα».\nΣτο ίδιο ζήτημα αναφέρθηκε και ο πρόεδρος της ΚΕΔΕ, Γιώργος Πατούλης:\n«Ο κ. Τόσκας οφείλει να κάνει τη δουλειά του και να καταλάβει ότι η Τοπική Αυτοδιοίκηση είναι πέρα και πάνω από κόμματα. Δεν είναι λάφυρο κανενός και κανείς δεν μπορεί να τις προσδίδει κομματικές αποχρώσεις.\n» Θα περιμέναμε από τον αναπληρωτή υπουργό Προστασίας του Πολίτη να απαντήσει επί της ουσίας στα θέματα που έθεσε ο συνάδελφός μας. Αντίθετα με τρόπο ρεβανσιστικό εξαπέλυσε επίθεση παλαιοκομματικού τύπου στο δήμαρχο Κυθήρων ο οποίος όλες αυτές τις ημέρες αγωνίζεται για να προστατέψει το νησί του.\n» Τα μέλη της κυβέρνησης αντί να ντύνουν με κομματικούς μανδύες δημάρχους και να μιλούν με τέτοιο τρόπο πάνω από τις στάχτες, ας προσπαθήσουν να κάνουν ότι είναι δυνατόν για την ασφάλεια και την επίλυση των προβλημάτων των πολιτών.\n» Τη στιγμή που σχεδόν το 10% των Κυθήρων έχει μετατραπεί σε στάχτη, ο κ. Τόσκας επιλέγει να εφευρίσκει εχθρούς και να επιτίθεται σε ένα νέο Δήμαρχο που με μειωμένους πόρους και προσωπικό, τεράστια γραφειοκρατία και εχθρική δημόσια διοίκηση παλεύει καθημερινά -όπως όλοι οι αυτοδιοικητικοί- να κρατήσει το Δήμο του όρθιο.»\nΠροηγούμενο άρθροΙσχυρός σεισμός 5,1 Ρίχτερ ανατολικά της Κω\nΕπόμενο άρθροΜουζάλας: Συμβολική η επανεισδοχή προσφύγων από Γερμανία-Αφορά μερικές δεκάδες